c: text/html

text:
Animo grandi atrobe pa partisipá na Ride, Swim & Walk for the Roses
WILLEMSTAD – E kambio di fecha di fin di yanüari pa fin di febrüari a krea sierto asuntu inkómodo pa e organisadónan, pero e ánimo di e partisipantenan i e grupo di voluntario na e di 12 Ride, Swim & Walk for the Roses riba djadumingu 28 di febrüari sigur no a sufri bou di dje. Ayera atrobe sigur mas ku 10.000 partisipante a kore, kana, kore baiskel i landa bou di guia debido pa e bon kousa: kolektá fondo pa e trabou balioso ku Fondo Prinsesa Wilhelmina (PWF) ta hasi i pa pashènt di kanser i nan miembronan di famia.
Direktiva di fundashon Ride for the Roses bou di presidensia di Robbin Martina, spònser prinsipal Orco Bank, patrosinadónan platinum Fundashon Bon Intenshon, Curaçao Port Services, Guardian Group, Gillette, Kooyman i Curoil i tur e otro spònsernan, i e ehérsito di kolaborador i voluntario por wak bèk satisfecho riba e di-12 edishon di e evento aki. A base di un kalkulashon preliminar a rekoudá atrobe ku e evento aki alrededor di mei mion florin. Ta te ora a konta tur e ingresonan real i despues ku a kita e gastunan di organisashon por determiná eksaktamente e suma final eksakto. Den su maneho transparente na su debido tempu e fundashon lo sali pa dilanti ku esei.
Landadónan kompetitivo
Mainta 7 or na Awasá minister Etienne van der Horst a duna e inisio na e Walk for the Roses, sea via brùg Emma òf via brùg Juliana, pa Wet & Wild na Boulevard. El a elogiá e bon trabou di PWF pa kua tur loke ta rekoudá ta bai. E momento ei e tabata kompañá pa presidente di RFTRC Robbin Martina, presidente di PWF Alba Martijn i Gerente General Canword di spònser prinsipal Orco Bank.
Djis despues ku e promé koredornan a drenta pa banda di 8 or e promé koredónan di baiskel a sali, i e promé di nan a drenta bèk promé ku e último kanadónan a drenta. Esei a krea un aglomerashon interesante na entrada di Boulevard. Tantu e kanadónan komo e koredónan di baiskel a haña na yegada un resepshon grandioso i un rosa pa tur partisipante.
Despues di un retraso di alrededor un kuartu di ora pa duna tur hende un chèns algu despues di mediodia promé e landadónan kompetitivo di e diferente klupnan lokal a sali siguí 5 minüt despues esnan rekreativo for di Jan Thiel pa e trayekto di 3 km te Seaquarium. Den e landadónan kompetitivo maskulino e tres proménan ku a drenta tabata Raim Michèl (1, 37:15:02), Isacar Paula (2, 37:32:46) i Kaelan Betrian (3, 37:40:31) i di e damanan tabata Tiareth Cijntje (1, 39:35:30), Fleur Bos (2, 42:56:91) i Esmee York (3, 43:18:50). Seguidamente un pa un e otro landadónan kompetitivo i rekreativo a subi playa dui Seaquarium apoyá pa e públiko presente. Kuartu pasá di 2 or tur hende tabata aden. E gruponan di Spinergy tambe a kontribuí na e resultado final. DJ Maarten Schakel a animá e públiko tantu na entrada di e Walk komo na playa. Aya manera kustumber DJ Boogieman, Rene Hurtado i Rhydd’m Band a pèrkurá pa e kompañamentu musikal, miéntras ku e banda di hóben Unlocked tambe a kontribuí na e bon ambiente,
Metanan alkansá
Presidente Robbin Martina di fundashon Ride for the Roses huntu ku su miembronan di direktiva Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, José Alves i Arthur Rosaria por wak bèk riba un evento eksitoso. Aki aya por mehorá algu i esei sigur lo tene kuenta kuné pa otro aña, pero na final di dia nan por konstatá ku orguyo ku a logra igualá e resultadonan di aña pasá, esta un kantidat di partisipante ku a surpasá 10.000 i fondonan brutu rekoudá ku atrobe a pasa mei mion florin, tur esaki pa e bon kousa. Pa e resultado final aki e organisadónan ta inmensamente gradesido na tantu su mes kolaboradornan komo e grupo di voluntario, i tambe polis, Wardakosta, Citro, Boulevard, Jan Thiel, Krus Kòrá i tur e patrosinadornan.

robotstxt: allowed

filter: keep


text:
Obtenibel na Oficina di Post Aruba Oranjestad
ORANJESTAD (AAN): Aña pasa, riba 16 di maart, Post Aruba e emiti e serie di stampia “Simbolonan Nacional di Aruba” cual a worde diseña pa e artista Sr. Nigel Matthew, ilustrando nos Escudo, Bandera y Himno Nacional di Aruba.
Departamento Filatelico di Post Aruba a emiti un buki conmemorativo di nos simbolonan nacional cu ta e otro fase di e proyecto realisa aña pasa (e stampianan emiti). El a tarda un poco mas pero tabata di suma importancia pa finalisa cu un producto valioso.
E stampianan y buki aki a worde crea en conexion cu nos celebracion di 30 aña di nos Status Aparte y den e ocasion aki a resalta nos simbolonan nacional (Himno y Bandera cu a cumpli 40 aña tambe den 2016, y nos Escudo 60 aña den 2015) y duna reconocemento na esnan cu a compone nos Himno Nacional.
E buki conmemorativo Simbolonan Nacional di Aruba a worde produci pa e compania Love Forms & System Inc. na Merca. Esaki ta e mesun compania cu a produci e prome buki conmemorativo di 10 Aña Status Aparte.
E idea di e proyecto aki a worde inspira y carga pa Sra Vivian Alberto, Manager di e Departamento Filatelico cu apoyo y cooperacion di diferente persona y instancianan cu a contribui na e realisacion di e buki conmemorativo aki.
E buki conmemorativo Simbolonan Nacional di Aruba a worde produci den tres idioma: Papiamento (color berde), Ingles (color blauw) y Hulandes (color burgundy). E ta uno hopi educativo pa tanto nos hubentud y adultonan.
E ta contene un souvenir vel, un serie di stampia, Prologo, Historia y Decreto di tanto nos Escudo, Bandera y Himno Nacional, Schets y Biografia di Sres. Rufo Inocencio Wever (dfm), Hubert (Lio) Booi (dfm) y Juan Chabaya “Padu” Lampe.
Post Aruba NV kier expresa palabranan di gratitud na tur persona y instancia cu di un manera of otro a contribui na e realisacion di e bunita proyecto aki.
E buki conmemorativo ta obtenibel na e oficina di Post Aruba, Oranjestad.
E bunita souvenir aki no por falta den bo coleccion. Busca esun di bo awe mes, ya cu e cantidad ta limita.
Pa mas informacion tocante e buki conmemorativo Simbolonan Nacional di Aruba por tuma contacto cu Departamento Filatelico di Post Aruba N.V., cu ta situa na J.E. Irausquin plein 9, Oranjestad.


text:
Bon bini
Ministerio di Asuntunan General ta pèrkurá pa kalidat di nos pais di derechi ('rechtstaat'), komunikashon interno i eksterno optimal, relashonnan duradero den Reino Ulandes i den eksterio estrechá identidat nashonal i salbaguardiá siguridat nashonal
Ofisina di Ministerio di Asuntunan General di Kòrsou ta den Fort Amsterdam mihó konosí komo Fòrti. Tantu e minister komo ámtenarnan di e ministerio ta sinta na Fort Amsterdam #17.
Minister
Minister di Asuntunan General
“Ku bo pa Kòrsou”
Último notisia
- Promé Minister a kulminá un eksitoso bishita na e 72 Asamblea General di Nashonnan Uní riba 5 Òktober 2017
- Trabou ta bai kuminsáriba 4 Sèptèmber 2017
- Promé Minister ta bishitá Refineria Isla riba 24 Ougùstùs 2017
Ultimo imagen nan audiovisual
-
100 dia Gabinete Rhuggenaath
100 dia Gabinete Rhuggenaath
-
Rueda di Prensa 3 ougùstùs 2017
Rueda di Prensa 3 ougùstùs 2017
-
Rueda di Prensa 17 ougùstùs 2017
Rueda di prensa 17 ougùstùs 2017


text:
Corte a dicta cu e controversial Aruba Bootcamp mester wordo sera pa proteccion y seguridad di e hobennan. Esaki despues cu varios keho alarmante di abuso den e campamento a bin den claridad.
For di 2014, e campamento a wordo forma cu e fin di cuida, guia y educa hobennan entre 10 pa 22 aña di edad. Pero na 2015, e campamento a bira e blanco di critica despues cu comentario y yamadanan a cuminsa drenta tocante abuso tumando lugar contra e hobennan.
Kehonan tabata varia entre e estado anti-higienico cu e hobennan tabata bibando den dj’e, maltrato fisico y emocional, y falta di cuido y alimento adecua.
E Director di Aruba Bootcamp, Gilbert Webb ta haya cu no tabatin derecho pa sera su campamento y a exigi compensacion.
Corte di otro banda a rechasa esaki, mirando e cantidad di prueba di abuso cu tin contra e campamento y e propio Gilbert Webb.


text:
E situacion na Dutch Village, cu ta un compania cu ta forma parti di Grape Holding, ta tenso. Asina tenso cu e personal di Housekeeping a organisa un walk-out cu manera Presidente di STA, Diego de Cuba a anuncia, cu esaki ta inicio di un serie di accion cu STA lo bay tene na diferente hotel, unda STA ta representa.
Ta di lamenta, sigur e trahadornan di Housekeeping ta wordo maltrata pa gerencia di e hotel. Siendo e situacion ta hopi alarmante, mientras cu nada ta wordo haci di parti di gerencia.
Segun Diego de Cuba, varios reunion STA tabatin cu gerencia di Dutch Village, unda a mustra cu e trabao cu Housekeeping ta haci, no ta di un kamber, pero practicamente di un cas. E hefe grandi ta un Polaco, kende ta bullying e trahadornan aki.
Ta bon p’e Minister di Trabao tambe pone atencion n’e abusonan cu ta ser cometi n’e trahadornan. Banda di esey, e mesun compania aki ta contrata companianan sub-contractor, pagando nan mas placa, mientras nan mes no ta gana ni 2 mil florin.
Esnan cu a sali afo, ta pasobra nan a kita e cultura di miedo, y pesey STA a bisa di no ta acepta esakinan mas.
E fenomeno di sub-contractor a bolbe lanta cabez, pero aparentemente Gobierno no kier duna oido n’esaki. Minister Paul Croes a anuncia cu lo bin cu un ARBO-wet, pero te awe net nada.
P’e trahadornan aki tin espacio pa mihor trato e.o. otro salarial.


text:
Siendo miembro di ACU bo por sigurá un máksimo di 5 miembro di famia, esta:
Pakete nan
> Pakete A
> Pakete B
> Pakete C
> Pakete D
> Pakete E
> Pakete F
Prima mensual
ANG. 20,10
ANG. 27,15
ANG. 40,35
ANG. 53,25
ANG. 68,40
ANG. 77,85
Kapital sigurá
ANG. 3.000,-
ANG. 5.000,-
ANG. 7.500,-
ANG. 10.000,-
ANG. 12.500,-
ANG. 15.000,-
a) E edat máksimo pa por wòrdu sigurá ta 80 aña;
b) Den kaso ku un miembro drenta e seguro ku 80 aña, e mester paga e seguro pa 1 aña
c) Den kaso ku un asegurado prinsipal ta mes òf mas grandi ku 50 aña di edat y esaki tin un otro miembro di famia di 30 aña òf mas den su pakete, esun di 30 aña òf mas tin ku bira asegurado prinsipal.
d) Den kaso ku e asegurado prinsipal fayesé, un di e miembronan di famia ku ta den e seguro mester bira asegurado prinsipal pa asina por sigui ku e pakete;
e) Kambio riba un pólisa eksistente mester keda aprobá dor di ASKA.
f) Den kaso ku un asegurado ta mayor ku 75 aña, i esaki fayesé den su promé aña sigurá, ASKA ta limitá e suma sigurá na 90%;
g) Den kaso ku un asegurado fayesé den su promé aña sigurá, debí na un malesa ku ya tabata konosí ora di inskripshon, ASKA ta limitá e suma sigurá na 90%.
h) Den tur otro kaso, e pago lo ta igual na e suma sigurá;
i) E seguro mester wòrdu paga te ku e edat di 80 aña.


text:
ORANJESTAD – Dos homber arma a tira un atraco riba un oficina di number na Playa diabierna anochi. Pa mas o menos 8:05 di awe diabierna nochi central di polis a haya un yamada cu un rato pasa un atraco lo mester a tuma luga riba un lugar di number na Driemasterstraat. Na yegada di patruya, e señora bendedo di number ta conta cu un rato prome dos hende homber color licht bruin a drenta e lugar cu un arma di candela y a bay cu mas o menos 2000,- y algun pertenencia di e señora. Un di e sospechoso ta tin sweater preto y carson largo mas un pechi bisti y un zonnebril . E otro ta tin un sweater preto y un bermuda. Nan a papia spaño y no ta tin cara tapa. Nan a bay fo'i di e luga na pia. Atraco team a presenta y a cuminsa cu e investigacion di biaha. Slachtoffer hulp tambe a presenta y tambe a opta pa yama ambulance mirando cu e señora no tabata sinti su mes bon. Ambulance a presenta y a hiba e señora hospital. Nos di Cuerpo Policial ta pidi ken cu por a wak algo yama tiplijn di polis 11141.
ORANJESTAD - Awe diabierna pa 16:45 e team di aresto a detene e sospechoso R.C.S.B. naci na Colombia di 42 aña den Koningstraat. Ta asina cu e persona aki ta ser sospecha di varios atraco riba negoshinan. Atraco Team a traha dia y nochi y a bai over na pidi pa su detencion y awe tardi esaki a tuma lugar. Na momento cu team di aresto a topa cu e sospechoso e ta tin dos persona cune . E sospechoso tabata traha tambe como taxi pirata. E dos personanan wordo deteni tambe pero despues nan a ser laga den libertad . Atraco team a bai na un cas na Montaña na unda e sospechoso ta biba y a hasi un buskeda na e cas. A usa e cacho di K-9 . Atraco team ta keda traha pa asina resolve loke ta e atraconan. Crimen no ta paga paso bo lo ser gara . Cuerpo Policial ta pidi pueblo pa keda jama tiplijn 11141 y laga bo informacion. Bo anonimidad ta garantisa.
ORANJESTAD - E ekipo di Cuerpo Policial, esta “Tourism Oriented Police” (TOP), cu ta ex Visibility Team O’stad, a sigui cu nan accionnan riba caya, manteniendo ordo y siguridad den centro di Oranjestad.Nan trabou di prevencion ta intensifica na momento cu tin barco crucero mara den waf, di cual ta evita cu e turistanan cu ta bishita Aruba no haya nan mes confronta cu incidentenan menos agradabel. Entre dia 25 di September te cu 9 di October, e Polisnan a constata hopi molester di bagamundo (landloper).
ORANJESTAD - Den e ultimo simannan di september y comienso di october polisnan di Flex-Team a tene diferente control pa alcohol y cualkier incidente cu por tin riba caya. Nan a tene control, di cual tabatin detenido, caso di destruccion y di intoxicacion. Riba dia di mini mega, e jackpot tabata halto y pa cu esaki polisnan a controla tur luga di catochi pa evita ladronicia.
SAN NICOLAS - Diamars pa 10:35 di mainta central di polis ta haya un yamada cu lo a wak un curpa sin bida na baby beach na altura di ex Nanki. Na yegada di patroulle ta topa cu e persona cu a yama y ta conta cu dos turista lo a aserc'e y bis'e cu nan a wak un curpa ta drief. Polis ta cuminsa cu un buskeda hunto cu personal di Kustwacht. Despues di un rato personal di Kustwacht a drenta awa pa wak si por topa cu e curpa. Pa 13:00 ta bin haya un curpa sin bida patras di ex Nanki. Pa 13:10 ta haya un melding via Kustwacht cu nan helicopter a bin wak un otro curpa ta drief banda di e rif na Rodgers Beach. Na e momento eynan tabata tin personal di marine ta train y na unda nan yuda saca e curpa pone riba rif. Kustwacht a yega na e rif y a pone e curpa sin bida den nan boto y trece na e pier di ex Nanki. Pa 14:45 Dr Texiere ta constata morto di e prome curpa sin bida di un hende homber inicial A.R.C. nacionalidad Venezolano y pa 14:50 dr ta constata morto di e di dos curpa haya sin bida. Ta trata di un hende homber tambe, pero no a haya identificacion riba dje. E curpanan a wordo tuma den beslag. E caso aki ta bou investigacion. Personal di BFTO, recherche y slachtofferhulp a presenta na e sitio di e sucedido. Un danki na personal di brandweer y Kustwacht cu a yuda te na final. Cuerpo Policial ta manda palabra di condolencia na famianan di e fayecidonan.
ORANJESTAD – Daño causa pa tanker cu a pega riba rif algun siman pasa, a resulta di ta minimal. Asina e rapport cu polis a publica diadomingo, ta bisa. Manera cu NoticiaCLa a raporta anteriormente, dia 22 september polis maritimo a haña melding di kuststation y centrale post cu un tanker a pega den rif banda di Renaissance Island. E capitan di e tankero a keda totaal 10 dia deteni.
ORANJESTAD - En conexion cu investigacion cu a haya e nomber di “HEIDE” a dicidi di post y detene cumpradonan y a base di nan declaracion a yega asina leu di a detene e personanan cu ta biba na e cas den Heidestraat cu ta bende droga for di dicho adres. Departamento di crimen organisa conhuntamente cu otro departamento nan hudicial a detene den total 5 cumprado y 6 persona cu ta biba na dicho adres.


text:
Diadomingo 12 di maart 7’or di anochi amantenan di bon musica lo tin e oportunidad di scucha e popular pianista Curazoleño Randal Corsen na Cas di Cultura acompaña pa su paisanonan Eric Calmes, tocado di guitara baho y Pernell Saturnino, percusionista.
Randal Corsen Trio lo toca musica di Jacobo Palm, Rudy Plaate, Jacobo Conrad, Padu Lampe, Rufo Wever y di Randal Corsen mes. Bin prepara pa goza un bom!
Carchi ta obtenibel na Plaza Bookshop, De Wit & van Dorp Bookstores y prome cu e concierto, na Cas di Cultura. Carchi pa miembronan di Kunstkring y pa mucha lo ta disponibel na porta e anochi di e concierto. No perde e chens aki pa scucha nos musica Arubiano y Antiano.
Randal Corsen: Despues di gradua cum laude for di Brabants Conservatorium na 1995, Randal Corsen a cuminsa actua regularmente den e Latin/Jazzband Bye-Ya y como “sideman” di Izaline Calister.
Na 2003 el a publica su prome CD, Evolushon, un album di jazz cu ta mustra influencia fuerte di musica Antiano y di otro islanan di Caribe. Cu e CD aki, Randall a gana e un Edison Music Award.
Na 2005 Randall a saca un CD clasico cu ta contene varios cantica di su tatarabuelo Joseph Sickman Corsen (1853-1911) un compositor y escritor.
Na 2013 Corsen a saca e album Symbiosis di musica jazz cu tambe ta mustra influencia di elementonan Antiano, clasico y otro ritmonan.
Riba iniciativa di e mezzosoprano Curazoleño Tania Kross, Randal Corsen a scirbi e opera Katibu di Shon basa riba e libreto di Carel de Haseth, otro Curazoleño. Ademas di ta activo como pianista y compositor, Corsen, nací na Corsou 1972, ta duna les na conservatorionan di Amsterdam y Utrecht.
Eric Calmes ta un tocado di guitara baho nací na Corsou (1955), kende a haci un nomber pa su mes na Hulanda caminda el a toca varios biaha n’e North Sea Jazz Festival, cu diferente musico di jazz y cu musiconan di America Latino.
Na añanan ’70 Calmes a cuminsa su carera musical den mundo di salsa y el a sigi den jazz. Cu su propio grupo Zamanakitoki Calmes a desroya un fusion di ritmonan Caribense cu jazz y el a profundiza su mes den su ideanan musical inovativo y unico .
Eric Calmes a studia na Academia Musical Sweelinck na Amsterdam, y el a duna les pa añanan largo na Conservatorio di Rotterdam. Ademas di toca su guitarra baho, Eric ta compone y ta haci areglo pa diferente orkesta y cantante. El a coopera cu produccion y grabacion di mas di 100 CD’s..
Pernell Saturnino ta un percusionista naci na Corsou (1962) cu musica di tambu den su venanan. Su wela, su sobretio y su sobretia tabata entre esnan cu a origina y desaroya e ritmo cu nos conoce awe como “tambu”.
Su omo cu tabatin un grupo folklorico masha conoci na Corsou a hiba Pernell bay toca “wiri” tempo e tabatin apenas 8 aña.
E siguiente luna mes Pernell a siña toca tur drum, e tambora Venezolano, conga, drum tambu, chapi y timbal. Pernell su musica ta mustra influencia di musica di Mongo Santamaria, Tito Puente, Miles Davis y Chick Corea, entre otro.
Na edad di 19 aña Pernell a tuma les di e percusionista Mexicano José “Pepito” Reyes n’e Instituto di Musica na Corsou, mientras e tabata toca pa un banda di un hotel local cu tabata presenta shows internacional.
Asina Pernell a absorba ritmonan di Brazil, Cuba, Republica Dominicano, Puerto Rico y di Trinidad. Na 1988 Pernell a drenta Berklee College of Music na Boston caminda el a studia cu maestronan manera Giovanni Hidalgo y Jesus Alfonso.
Na Berklee el a sera conoci cu musica di Tony Williams, Mino Cinelu, y Miguel “Angá” Diaz. El a haya oportunidad tambe pa toca y actua cu Gilberto Gil, Rebecca Paris y cu su mentor y amigo Danilo Perez.
Despues di gradua di Berklee, Pernell a toca cu Paquito D’Rivera y otro orkestanan famoso. El a participa e.o. den e United Nations Orchestra, e grupo Calle 54, e orkesta WDR, y e Caribbean Jazz Festival.
Pernell a colabora cu hopi otro artista, entre nan, nada menos cu Wynton Marsalis, Chick Correa’s Electrik Band, Izaline Calister y otronan di fama internacional. Su colaboracion cu Randal Corsen ta bay bek varios aña.


text:
Fundacion Movemento Ta Bida (FMTB) den cooperacion estrecho cu Departamento di Cultura, cu tabata encarga cu e coordinacion, a organisa un Competencia di Pintamento pa e Kleuter y scolnan Basico na Aruba. E actividad aki tabata den cuadro di Dia Internacional di Actividad Fisico, dia 6 di april 2017.
Un artista local, Rudyomar Leysner, a pinta e logo pa e dia special aki, cu e lema riba dj’e:
“Persona Activo, Persona Feliz”. E muchanan mester a duna color na e pintura aki.
E interes tabata hopi grandi y nos a ricibi bunita pinturanan masha colorido mes y tin tambe cu a pinta algo extra, di actividad fisico, riba dj’e.
Un comision di 3 pintor local, tabatin un tarea dificil mes, pa por a saca e ganadornan.
E lista di e nombernan di e ganadornan di diferente grupo compaña cu algun potret ta ilustra nan alegria. Nos a ricibi bunita premionan di Ling & Sons, SETAR N.V., Botica Mediq y Aruba Bank N.V. cu a haci posibel cu e muchanan por a ricibi nan premio.
E miembronan di Directiva di Fundacion Movemento Ta Bida a haci entrega di e premionan na e diferente scolnan.
Ganadornan di competencia di pintamento na ocasion di Dia Internacional di Actividad Fisico 2017 ta como lo siguiente.
GRUPO 1: Yaritza Martijn di St. Jan Kleuterschool, Sta. Cruz
Ethan Montas di Cayena Kleuterschool, Noord
Nellymarie Hernandez di Cayena Kleuterschool, Noord
GRUPO 2: Gabriella Geerman di Maria School, Sta. Cruz
Anwizyana Geerman di Maria School, Sta. Cruz
Maggy Malavis di Colegio Cristo Rey, Brazil
GRUPO 3: Genevan Maduro di Maria School, Sta. Cruz
Sulainy Dania di Maria School, Sta. Cruz
Jayrienne Rijke di Maria School, Sta. Cruz
GRUPO 4: Zidane Gomez di Maria School, Sta. Cruz
Ashton Geerman di Maria School, Sta. Cruz
Jaimilyne Dirksen di Maria School, Sta. Cruz
Lee Ann Kelly di Maria School, Sta. Cruz


text:
WILLEMSTAD – Diasabra ultimo Corte di Husticia Komun a kita un yiu for di su mama y a ordená e mama pa regla tur papel pa diasabra mes e tata Surinameño retorna su pais cu e yiu muher.
E pareha tabata casá, pero a divorciá relativamente rapido na Sürnam caminda e menor di edad tabata biba serca e tata y su mama di crianza.
Dia 26 di decèmber e muher a bin Corsou cu vakansi cu pèrmit di e tata, pero estando na Corsou el a cumpra ticket pa nan bay Hulanda sin pèrmit di e homber.
Corte a huzga cu e manera cu e señora a hiba e yiu Hulanda via Corsou ta practicamente secuestro y a ordená e muher pa regla tur papel y paga gastonan cu e homber a haci pa bay busca su yiu na Hulanda.
Esey tabata culminacion mama di un bataya legal entre e mayornan pa bira tutor di e yiu.
Originalmente e señora mester a prepará e yiu pa bay Sürnam cu su tata for di 8 di maart, pero e señora a apelá e decision pa finalmente pèrdè e caso siman pasá.
Ademas e mester paga su èx pareha € 4.923,51 directamente.
E situacion aki ta consecuensia di un relacion amoroso for di cual e mucha muher a nace.
Tantu e homber como e muher tin nacionalidad Hulandes siendo di origen Surinameño y Curasoleño respectivamente.
Despues cu e mucha a nace e pareha cu tabata biba cu otro y no a casa.
Nan tabata biba na Hulanda, pero e homber a retorná su pais pa atendé su asuntonan y dia promé di febrüari 2013 e pareha a casa na Sürnam.
Un aña y mei despues nan a divorciá y Corte a nombra ambos como tutor di e mucha.
Luna di decèmber ultimo e muher a bay Hulanda cu e mucha sin pèrmit di e homber y for di Hulanda el a manda informá e hòmber cu e no ta bay Sürnam bèk, pero cu e homber por bin busca e yiu.
Aña nobo 2017 e homber a baha na Schiphol, pero e muher a bisé cu e yiu no kier bay Sürnam bèk, pero kier keda biba serca e otro yiunan di e muher.
Di manera cu e menor di edad ta na Hulanda for di 28 di decèmber aña pasá.
E tata a bay Corte inmediatamente pa pidi Corte ordená e muher pa duné e yiu y e paga un boet pa di 500 euro pa cada dia cu e keda sin entregá e yiu.
Y pa culminá e revancha el a pidi Corte p’e muher paga tur gasto di e caso.
Di acuerdo cu leynan cu ta goberná traslado ilegal (secuestro) di menornan di edad, Corte a ordená cu mester retorná e mucha pa Sürnam y pa e mama paga e gastonan di biahe y estadia.


text:
ORANJESTAD – Despues di un periodo largo di preparacion, diabierna anochi a devela e busto di Padu Lampe, Lio Booi y Rufo Wever, asina inaugurando Plaza Padu. Un anochi yena cu canto y splendor a yena e Plaza, unda cu e propio Padu Lampe tabata testigo di un producto cu e ta co-responsabel p'e. E anochi tabata parti di un siman patriotico cu ta culmina diasabra cu celebracion di Aruba su Himno & Bandera. Fotonan cortesia Gobierno di Aruba.
ORANJESTAD - Ayera Lotto, e loteria di Aruba, a entrega un check di e bunita suma di Afl. 73.000,- na e ganado di Lotto Di Dia di 18 di october, 2017. Meneer Aldian C.S. a cumpra su ticket di suerte na Kira’s Lottery Foodcenter. E numbernan ganado, di e sorteo ey, tawata: 05-21-27-28-30.
ORANJESTAD - E fin di siman aki Aruba ta anfrition di e di dos “Challenge Aruba Endurance Festival”. Mas di 400 atleta internacional y local lo participa den e Challenge Aruba Triathlon cu lo tuma lugar riba Palm Beach, Eagle Beach y tambe riba e ruta di Malmok. Pa e organisacion ta importante pa comunica cu Aruba en general incluyendo stakeholders manera Hotel, Busnan y Taxinan riba e cambio di rutanan cu lo tin ariba diadomingo awor dia 22 di October. Pa por percura pa e seguridad di e atletanan kendenan lo bay landa, core bicicleta y core na pia algun caminda lo ta sera for di oranan di diasabra marduga te cu diadomingo merdia. Ta trata aki primordialmente di e caminda Juancho Yrausquin Boulevard dilanti di Hyatt Regency Hotel cu lo ta sera for di diasabra 11 or di anochi te cu diadomingo despues di merdia. Diadomingo pa 6 or y 21 di mainta e triathlon mes lo cuminsa unda e atltenan lo cuminsa cu landamento cual lo ta entre Hyatt Hotel y Hilton Hotel. Despues lo continua e parti di coremento na pia y coremento cu bicicleta. E sigiente arenan no lo ta completamente sera pero si cu menos acceso pa vehiculonan. Aki lo por topa cu atletanan den accion. E areanan lo ta Palm Beach y Eagle Beach pasando entre otro Riu, Amsterdam Manor, Alhambra, Divi Hotel, Sasaki Weg, Malmokweg ,Tierra del Sol, Arashi, Lighthouse y finalmente na Hyatt Hotel. Pa loke ta Sasaki Weg solamente un banda (Banda Robes) di caminda lo ta habri. E otro banda lo ta pa atletanan y servicionan di emergencia. Aruba complete ta keda invita pa para riba e ruta of na e start / finish pa asina apoya nos atletanan local y internacional cu lo participa den e 2017 Challenge Aruba Triathlon. Un evento cu sigur tin su efecto positivo den nos economia y tambe bida active. Pa mas informacion www.challenge-aruba.com
ORANJESTAD – Sindicato di maestro Simar a cuminsa cu un accion pasivo di colecta firma pa airco na scol. E intencion ta pa nan colecta firma di por lo menos 65% di e veld di maestro. A cuminsa cu e accion dia 9 di October y ta termina esaki pa fin di luna awor. E intencion ta pa papia despues cu e minister nobo di enseñansa riba e tema. Asina a informa durante un conferencia di prensa diahuebs riba e tema.
ORANJESTAD - Diahuebs 19 di october, Aqua for Aid (Aqua48) a otorga su di ocho donacion recauda cu awa bendi na restaurantnan participante. Manon Hekman di Aqua48 a entrega e donacion di 4000 florin na señora Merviné Kock di e proyecto Crijojo Trappers Aruba. Esaki ta un proyecto pa sterilisa cachonan di caya. E donacionnan aki ta bira posibel danki na clientenan cu ta paga pa awa den glas di Aqua48 den restaurantnan participante. E siguiente donacion ta bay pa Stichting Thuiszorg Aruba. Prome cu a otorga e donacion, miembronan di prensa hunto cu representantenan di Aqua48, Old Cunuco House Restaurant, WEB y CEDE Aruba a haña un demostracion di con ta catch e cachonan di caya pa hiba sterilisa nan.
ORANJESTAD – “Loke a keda publica riba NoticiaCla ta berdad”, abogado y deken di Orden di Abogado, mr Jeanot de Cuba a bisa e portal aki awe mainta. E ta reacciona riba e noticia cu a keda publica cu abogadonan di piket ta drenta den accion awe merdia 12’or pa protesta. Mas cu esey e no kier a bisa sinembargo, debi cu a manda un carta pa formador Evelyn Wever Croes pa inform’e di e situacion riba e tema. Y ta prefera pa atende cu e asunto cu ne prome cu bay den mas detayes. Pero ela confirma e articulo su contenido, y ta spera cu por haya atencion di e formador mas lihe cu ta posibel.


text:
WILLEMSTAD – Directiva a ricibi keho di nos musiconan, especialmente di esnan cu ta opera den clubnan nocturno aki na Corsou, cu tin un cantidad di musiconan Venezolano, cu ta drenta Corsou ilegalmente y ofrece prijsnan super barata pa toca, perhudicando nos musiconan di Corsou.
Direktiva di AMAK ta bay instrui Inspectornan pa bay controla, pa e ora ey nos por pone departamento di Imigracion na altura, y consecuentemente actua contra e practica ilegal aki. Directiva ta pidi nos musiconan cu constata e practicanan aki, pa tuma contacto cu miembronan di directiva, y den e caso aki cu sr. Gregory Gonzalez, pa di e forma ey nos tuma e pasonan necesario.
Nos ta kere tambe cu e empresanan cu ta contrata e musiconan ilegal aki tambe ta culpabel. Laga esaki ta un advertencia serio pa e gerencianan di e clubnan nocturno aki tambe.


text:
Cambionan ley di AOV/AWW
Entrante prome di januari 2014 e leynan di AOV y AWW a cambia. Akibao un resumen di tur e cambionan aki.
AOV & AWW PREMIE (den porcentahe di brutoloon)
E premie di seguro di viuda/viudo y huerfano AWW ta keda mescos (totaal 1%: parti di doño di trabao ta 0,5% y arti di empleado ta 0,5%).
ENTRADA MAXIMO PA PREMIE DI AOV Y AWW:
Entrante 1 januari 2014 pa AOV/AWW Afl. 85.000,-
AOV EDAD DI PENSIOEN
FLEXPENSIOEN
Pa motibo di aumento di edad di pensioen e edad pa Flexpensioen tambe ta subi anualmente cu 6 luna entrante prome di januari 2015.
AOV PORCENTAHE DI DESCUENTO
AWW EDAD DI PENSIOEN PA VIUDO Y VIUDA
No tin cambio pa:
• Categoria 1: edad te cu 39 aña, Afl. 476,-.
• Categoria 2: edad 40 te cu 48 aña, Afl. 639,-.
Pa mas informacion por tuma contacto mediante nos telefon na 527-2700 of email nos na info@svbaruba.org.


text:
Cada dia cu pasa nos ta haya mas motibo y rason pa bisa tocante e asina yama partido POR, cu ta un organisacion politico cu a wordo forma of lanta saliendo fo’i odio y rencor.
Plataforma di Odio y Rencor (POR).
Ora bo bandona bo partido politico pa asuntonan puro personal y bao di rabia y pleito, y bay lanta of uni na un otro organisacion politico pa por tuma vengansa politico contra bo partido y/of su lider, nunca un partido asina por tin un base firme, sincero y confiable cu bon intencion pa sirbi pueblo y pais. Bo no por ta sanamente bezig.
Y esey ta e partido politico POR, Plataforma di Odio y Rencor. Nos tur ta corda cu Andin Bikker a lanta parido PDR p’e por a venga MEP y Nel Oduber. Awe nos ta mira cu Otmar Oduber y Marisol Lopez-Tromp ta haciendo mescos cu partido AVP y e lider y lo demas (sigur Dammers, Herdé y Sevinger) den e partido AVP.
Dia cu sra. Marisol a vota pa cambio di pension di Ministronan hunto cu AVP den Staten, tabata simpelmente pa e por a venga Nel Oduber y lo demas den MEP pa e expresion insultante “broedende kip”, cu aparentemente te cu awe ta molesti’e internamente.
El a tuma su vengansa na un manera nechi, pero mal intenciona. Nan ningun di tres ta proyectando un vision politico serio pa cu nos pais. Nan unico mision ta, logra nan vengansa politico cu nan tin na mente. Tur nan accionnan di utimo tempo ta gestionnan politikeo populista pa por logra via engaño gana voto di e ciudadano humilde y cu no ta suficiente na haltura con tur e asuntonan realmente ta hinca den otro.
P’esey mes nos ta lamenta hopi cu sr. Alan Howell a haci hustamente e escogencia pa uni na e odioso- y rencorosonan aki pa por sigui cu su carera politico.
Ta p’esey nos ta ripiti loke nos a bisa algun tempo atras den un remitido, “cada cual cu su igual”. Nos no ta duda den esey. Tempo lo bisa.


text:
Prome Minister Eman presente na e ocasion special aki
Dia 26 di april Padu del Caribe ta cumpli un aña mas di bida. Padu a yega e edad respeta di 97 aña. Un bida fructifero yena di momentonan bunita pa hopi aña den compania di su casa Daisy, yiu Vivian y nietonan. Un bida unda musica a hunga un rol prominente.
Luna pasa, Gobierno di Aruba a dedica un plaza na nomber di Padu. Un dedicacion cu a bay compaña cu un anochi bunita di musica y canto. Plaza Padu ta un bunita obra mahestral unda tanto Padu como e dos co-autornan di nos Himno ‘Aruba Dushi Tera’ Hubert ‘Lio’ Booi y Rufo Wever a keda reconoci pa Gobierno y Aruba henter. Tabata un anochi inolvidabel.
Un cumpleaños di 97 aña no por pasa bay sin mas. Ta un dia special pa un hende special. Pesey cu un dia prome, teniendo cuenta cu e edad respeta di e cumpleañero, su amigonan a organisa un desayuno den La Vista Restaurant na Marriott Hotel unda famia y amigonan di tur tempo a yega hunto pa celebra e antesala di e hacimento di aña di Padu.
Prome Minister Mike Eman, ademas di ta famia di Padu ta un amigo y admirador, tambe tabata entre e invitadonan cu a bin desea Padu tur cos bon pa e aña cu ta sigui.
Awe, riba dia di su cumpleaños Padu ta ricibi su hendenan na su cas cu semper ta bin pa brase y desee mas aña rib’e mundo aki. Pabien Padu!


text:
BEDMINSTER, N.J. (Reuters) – Presidente Mericano Donald Trump a menasa Venezuela cu intervencion militar diabierna atardi, den un escalacion sorpresa. “E hendenan (di Venezuela) ta sufriendo y nan ta muriendo. Nos tin hopi opcion pa Venezuela incluyendo un posibel intervencion militar si ta necesario” Trump a bisa periodistanan.
MENASA BIEU
Autoridad Venezolano pa hopi tempo a bisa cu oficialnan Mericano tabata planea un invasion. Un ex general militar a bisa Reuters mas tempran e aña aki cu algun misil anti avion ta poni na e costa di e pais, pa exactamente e eventualidad aki.
Na Washington, Pentagono a bisa cu militar Mericano tabata cla pa sostene esfuersonan pa proteha ciudadanonan Mericano y nan interes, pero cu e insinuacion di Caracas, di un invasion Mericano, tabata ‘sin base’. E sugerencia di Trump sinembargo e siman aki ta bin den e mesun siman cu ela menasa un accion militar si Nord Korea menasa Merca of su aliadonan. Ora cu a puntra si tropanan Mericano lo lidera un operacion na Venezuela, Trump no a contesta nada concreto. “Nos no ta papia di dje, pero un operacion militar, un opcion militar sigur ta algo cu nos por haci” Trump a sigui bisa.
MARYLAND – Despues cu wesonan haya recientemente a keda proba di no ta di Natalee Holloway, awor ta parce cu nan por ta di un otro dama cu tambe a perde na Aruba. E por ta di e Mericano Robyn Gardner cu a perde na 2011. E ruman muher Danielle Colson-Unglesbee, a bisa cu elo entrega su DNA pa test si e ta ‘match’ e DNA riba e wesonan haya. Asina e la bisa e corant Huffington Post. Gardner tabatin 35 aña ora cu ela perde na 2011 durante su vacacion na Aruba. E homber a cay cera na Aruba pa un tempo, pero despues a wordo laga liber. Gardner, mescos cu Natalee Holloway, a perde durante su vacacion na Aruba. E tabata e di dos Mericano cu ta perde den un periodo di 6 aña di tempo.
NEW YORK – Aruba ta formando parti di e delegacion di Reino Hulandes na New York awe, specificamente na Nacionan Uni presente den e eleccion di ‘General Assembly’ pa e asientonan di Human rights Council. Pa Aruba tin Rene Herde (AVP), Corsou Giselle Mc Williams, mientras cu Hulanda y islanan BES tambe tin nan representantenan. St Maarten su representante lo yega diahuebs. Foto cortesia Giselle McWilliams.
ALABAMA – Fragmento di wesonan human haya na Aruba, sospecha di ta di Natalee Holloway, a resulta no ta di dje. Asina e scientifico forensico Jason Kolowski a bisa den e canal di television Oxygen dialuna anochi. E testnan a bolbe negativo. No solamente esey, pero e wesonan no tabata humano tampoco. Algo cu autoridad di Aruba a confirma na NoticiaCla for di un principio. “For di e cuater muestranan di weso individual, solamente uno tabata humano. Pero e no a coincidi cu e DNA di e mama Beth Holloway, y como tal a descarta cu e ta di Natalee Holloway. Algun siman atras e noticia aki a hala hopi atencion internacional atrobe, poniendo Aruba un biaha mas den luz negativo, aunke cu for di un principio, e portal aki a descarta cualkier envolvimento cu lo ta Holloway.
LAS VEGAS – Mas di 50 persona a muri y mas di 400 a resulta herida ora cu un homber a cuminsa tira cu su armada di su balcon di e hotel Mandalay Bay Resort and Casino diadomingo anochi. E ta e matanza mas mortal den historia moderno di Merca. Esnan morto y herida tabata entre e 22.000 persona cu a atende un festival cerca di e hotel, den aire liber. NoticiaCla a compronde cu tabatin Arubiano cerca di e suceso, pero no na e sitio mes. Nan a raporta cu nan ta ok, pero hopi spanta. Nan tabata pasando nan vacacion y a caba yega Las Vegas pa e fin di siman aki.
WASHINGTON – Un teller di e banco Mericano di Wells Fargo, a horta 185 mil dollar di un adicto ambulante, y kier a uza e placa pa entre otro financia su vacacion pa Aruba, Mexico y Republica Dominicano. No ta e prome Mericano cu ta cay cera pa a comete fraude, cu e meta pa financia su vacacion pa Aruba. E teller di 29 aña, a coy e placa cu e ambulante kier a deposita, y kier a paga un deposito riba su cas y vacacion pa Aruba, Mexico y Republica Dominicano. E castigo cu ta colga riba su cabez, ta di 10 aña di prizon.
LOS ANGELES/ORANJESTAD – Yiu muher di e super modelo internacional Christie Brinkley, esta Sailor Brinkley Cook lo ta na Aruba otro luna durante un session di potret di e revista mas cotidia Sports Illustrated Swimsuit edition. E resultado di e ‘photoshoot’ lo keda presenta otro aña februari, esta 2018. E model di 19 aña lo sigui pasonan di su mama famoso, cu a aparece den e edicion 9 biaha, y tabata riba e portada por lo menos 3 biaha. Christie Brinkley tabata e portada di Corvergirl pa 25 aña, casa 4 biaha di cual esun mas popular tabata e matrimonio cu e musico Billy Joel.


text:
E aña aki e alumnonan cu a cualifica individual of cu nan team pa e Weganan Interinsulair lo tin un weekend yena cu weganan deportivo y actividad acuatico planea dia 7 te cu 9 di april 2017.
Despues di amplio discusion cu e comision Interinsulair di Bonaire y Curacao a dicidi conhuntamente cu lo no ta responsabel pa continua cu e Weganan Interinsulair debi na e circunstancianan imprevisto cu no por garantisa un biahe sin problema pa tur e participantenan.
En conexion cu cancelacion di e intercambio deportivo cu e otro islanan, IBiSA ta ofrece e alumnonan y nan coach un programa alternativo, caminda nan lo bay pasa un weekend na “Tropicana Aruba Resort” di dia 7 te cu 9 di april.
E grupo completo, bao guia di nan coaches, begeleider di scol y coordinadornan di Deporte Escolar di IBiSA, lo pasa un dia cu weganan deportivo y acuatico na “De Palm Island” riba diasabra 8 di april.
E meta di e plan alternativo aki ta pa duna e alumnonan cu a logra di cualifica pa e Weganan Interinsulair y cu a train caba pa representa nan scol y nan pais, un trato special pa nan sinti nan mes orguyoso pa locual nan a logra y na mesun momento pasa bon hunto durante un fin di siman yen di actividad. Nos ta desea e muchanan un “Dushi” Weekend.


text:
Durante di ultimo dianan nos a bin ta tuma nota di rumornan basta persistente riba rednan social cu Aruba pronto lo por conta cu un radiostacion nobo riba e banda di FM.
Hasta ta wordo menciona cu despues di 10 aña pariba di brug lo por conta un biaha mas cu un radiostacion riba e banda di FM pa cual nos a dicidi di sali y busca mas informacion si e rumornan aki por ta cuadra cu e realidad.
E informacionnan preliminar ta mustra cu di berdad equiponan ultramoderno p’e stacion nobo aki a yega Aruba caba y ta instala wardando e aprobacion di DTZ pa den e proximo dianan cuminsa cu nan transmisionan di prueba.
Por corda cu ta exactamente 10 aña pasa pues na 2007 cu e ultimo radiostacion pariba di brug Radio Caruso Booy a sera su portanan y semper a keda un anhelo bou di e pueblo di San Nicolas pa haya un radiostacion bek pariba di brug.
Tin basta speculacion den e lineup di DJnan cu lo ta formando parti di e radiostacion aki, pero gerencia ainda ta den e fase di negociacion y asina cu esaki ta cla nan lo tene un rueda di prensa p’asina anuncia e fecha di apertura como tambe kende t’esnan cu lo ta encarga cu e programacion di e radiostacion nobo aki.
Unico cos cu nan por a confirma pa awor ta pa keda pendiente p’e transmisionan di prueba proximamente di Massive 103.5 FM for di San Nicolas, Aruba.
Y cu su doño ta Minister Mike de Meza, maske cu esaki tampoco a ser confirma, pero tin tur indicacion cu t’asina ta.


text:
KRALENDIJK – Djabièrnè, dia 1 di sèptèmber 2017 señor Harlton Emerenciana, kariñosamente yamá Onnie a selebrá 10 aniversario den servisio di Gobièrnu di Boneiru.
E selebrashon festivo di e hubilario a tuma lugá den presensia di famia i koleganan, diputadonan Edsel Cecilia, James Kroon i Hubert Martis na direktorado pa Komunidat i Kuido na Kaya Neerlandia 41.
For di 1 di aprel 2006 te 2 di yüli 2007 Onnie a wòrdu nombrá komo diputado di gobièrnu di Boneiru. I na aña 2007 e la kuminsá traha na SEK e tempu ei komo ámtenar di Enseñansa Obligatorio.
Di 9 di mart 2009 te 26 di mart 2010 Onnie a bira miembro di Staten di Antia.
Onnie tabata tambe miembro di konseho insular durante di 2010 te ku 2011 i di 2014 te ku 2015.
Despues di e temporada aki Onnie a bin traha bèk den e funshon kual e la wòrdu nombrá i ta ehersiendo e funshon te ainda.
Hefe direkto di Onnie, sra. Ally Pourier-Beukenboom a inisiá su spich dunando Onnie pabien di kurason ku su 10 aña di servisio den gobièrnu di Boneiru, komo ámtenar di Enseñansa Obligatorio. Sra. Pourier-Beukenboom a bisa ku
tempu ku Onnie a bini for di Hulanda e la kuminsá traha na FKPD komo direktor. Despues Onnie a bai traha na FORMA komo lider di proyekto “Sociale Vormingsplicht”. Pa ku e parti di trabou komo ámtenar di Enseñansa Obligatorio sra. Pourier-Beukenboom a bisa ku Onnie ta un persona ku un bon kurason ademas e ta un persona ku gusta yuda otro hende. E no por wak ora ku un hende pasa den nesesidat i mui en espesial un mucha. E ta kla pa yuda. E ta un hende hopi sosial.
Tambe Onnie tabata i ta den diferente organisashon, i ta hasi menshon di algun manera:
- Special Olympics (presidente)
- Fundashon Tene Boneiru Limpi (Presidente)
- Boneiru Duradero huntu ku Sharon Bol
- Dia 1-7-2016 a tuma Marshe di Playa over. E ta e motor tras di esaki.
Sra, Pourier-Beukenboom a bisa ku Onnie tin un pashon grandi pa kultura i naturalesa.
E aña aki e la risibí e Sambarku di Estímulo.
Tambe Onnie a organisá i duna diferente kurso riba e tereno di agrikultura.
E ta un mucha di Bará di Karta manera e sa yama su mes.
Na e okashon aki diputado sr. Edsel Cecilia a ekspresá su gratitut na e hubilario i a para ketu na e karera di trabou di e hubilario, aportando na komunidat i gobièrnu di Boneiru. Mary Tjin-Asjoe na nòmber di direktor di direktorado Komunidat i Kuido, kende no por tabata presente na e okashon aki, a bisa ku10 aña ku no tabata fásil, pasobra tabata Onnie so komo e úniko “Leerplicht Ambtenaar” pa hinter Boneiru.
Banda di dje, esun ku ta haña tur e problemanan, pakiko e mucha no por bai skol, òf no ta wòrdu aseptá mas na skol. Onnie a hasi tur su esfuerso posibel i huntu ku tur partnernan den vèlt, a mustra e nesesidat, pa bini ku un leerplichtambtenaar mas, kaminda boso por parti e tareanan, i e skolnan. Esaki ta un bunita logro, segun direktora sra. Silvana Janga-Serfilia
Luego a nombra tres for di e hopi kualidatnan ku Onnie tin.E promé kualidatnan di Onnie ta: dedikashon i perseveransia. Onnie tin hopi dedikashon pa su trabou. Ni maske den kuantu tribulashon Onnie pasa, Onnie ta keda di “focus” ku ta pa e mucha eifó, pa e pueblo eifó e ta traha. Ora ku Onnie ke logra un kos e ta bai p’e! E di dos sèt di kualidatnan ta: trankilidat i positivismo. Onnie ta reflehá trankilidat. Tambe direktor a hasi menshon di Onnie su pashon pa kunuku i su proyekto di Marshe di Playa. Finalmente direktor ta konsehá Onnie pa: Sigui ku e bon trabou. Sigui kere den loke bo ta hasi, i semper lo bo logra. Ku Dios padilanti, E mes lo
mustra bo i ponebo kaminda ku bo mester ta.
Pa konkluí Onnie den su spich a gradisí señor Dios, su famia i koleganan pa e sosten risibí durante añanan ku a transkurí. Finalmente e hubilario Onnie ku su invitadonan den presensia di diputadonan Cicilia, Kroon, Martis,famia i koleganan a brinda na e okashon tan spesial aki.
Tabata diputado Cecilia ku a hasi a entrega na nòmber di gobièrnu di Boneiru di e sèrtifikado di rekonosementu i e ènvelòp


text:
STORIA DI BIDA
Algun Soeur Cu A Bira Berdadero Ruman Spiritual
“NO PAPIA cu mi! Mi n’ kier tende nada mas di bo religion. Bo ta cansa mi. Mi ta odia bo.” Asina Araceli, mi ruman muher mas chikito cu mi, a grita mi. Te awe, cu mi 91 aña di edad, ainda mi ta corda cuanto e palabranan ey a hurt mi. Pero Eclesiastes 7:8 ta bisa: “Fin di un asunto ta mihor cu su principio.” Y esey ta conta den nos caso tambe.—Felisa.
Felisa: Nos famia tabata masha devoto. En realidad, 13 miembro di nos famia tabata pastoor of miembro di clero catolico. Papa Juan Pablo II a hasta declara primo di mi mama como santo. E primo aki tabata un pastoor cu a duna les na scol catolico. Nos famia tabata pober. Mi tata tabata un plate (smid) y mi mama tabata traha den cunucu. Nos ta ocho ruman y ami ta esun mayo.
Tempo mi tabatin 12 aña, un guera civil a cuminsa na Spaña. Despues di guera, mi tata a bay cera pasobra gobierno no tabata gusta su ideanan liberal. Mi mama tabatin cu traha duro pa pone pan riba mesa, pesey un amiga di dje a sugerie pa manda mi tres ruman muhernan mas chikito, Araceli, Lauri y Ramoni, na un convento na Bilbao, Spaña. Sikiera asina nan lo no a muri di hamber.
Araceli: Nos tabatin solamente 14, 12 y 10 aña di edad e tempo ey y tabata masha dificil pa bay laga nos famia. Na Bilbao, nos tabata haci trabou di limpieza. Dos aña despues, e soeurnan a manda nos na un convento grandi na Zaragoza, caminda nan tabata cuida hende grandi. Eynan, nos mester a limpia e cushina y nos tabata keda morto cansa.
Felisa: Tempo mi ruman muhernan a bay Zaragoza, mi mama y un pastoor local, kende tabata mi omo, a dicidi cu mi mester a bay traha na e mesun convento. Nan a pensa cu esey lo a yuda mi keda leu for di un yoncuman cu tabata interesa den mi. Ya cu mi tabata un mucha muher masha religioso, m’a gusta e idea di keda na un convento pa un tempo. Mi tabata bay misa tur dia, y na un dado momento, m’a hasta pensa di bira un misionero manera mi primo cu tabata un frère na Africa.
E soeurnan no a haci nada pa motiva mi pa sirbi Dios na otro pais, y mi a sinti comosifuera mi ta den prizon. Un aña despues, mi a dicidi di bay cas bek pa cuida mi omo cu tabata pastoor. Mi tabata haci trabou di cas y tur anochi mi tabata resa rosario cu ne. Tambe mi tabata gusta drecha e areglonan floral den misa y pone adorno riba imagen di e birgen y di e “santonan.”
Araceli: Mientrastanto, nos bida na e convento a cambia. Despues cu mi a haci mi prome voto, e soeurnan a dicidi di separa nos. Ramoni a keda na Zaragoza, Lauri a bay Valencia y ami a bay Madrid, caminda mi a renoba mi voto. Eynan tabatin masha hopi trabou pa haci pasobra e convento a aloha studiante, hende grandi y otro bishitantenan. Ami mester a traha den hospital di e convento.
Francamente bisa, mi a verwacht cu e bida di un soeur lo a duna mi mas satisfaccion. Mi tabatin gana di lesa Bijbel y comprond’e. Pero niun hende no tabata papia di Dios of Hesus, y nos no tabata uza Bijbel. Mi tabata djis siña un tiki Latin, studia bida di e “santonan” y venera Maria. Fuera di esey, ta trabou duro so nos tabata haci.
M’a cuminsa sinti ansiedad, y pesey m’a bay papia cu e madre superiora. M’a bis’e cu no tabatin sentido pa mi traha asina duro pa otronan por yena nan saco mientras cu mi famia mes tabatin mester di mi yudansa. El a cera mi den un cel y a pensa cu esey lo a pone mi cambia di idea pa mi keda den e convento.
Na tres ocasion, e soeurnan a saca mi for di e cel djis pa wak si mi kier a bay ainda. Como cu mi tabata determina pa bay, nan a bisa mi pa skirbi lo siguiente: “Mi ta bay pasobra mi ta prefera di sirbi Satanas en bes di Dios.” Esey a shock mi, pero maske mi tabata desespera pa sali for di e convento, mi no por a skirbi e palabranan ey. Finalmente, m’a pidi si mi por a papia cu un otro persona tocante mi sintimentonan, y m’a cont’e kico a pasa. El a haci areglo pa e obispado manda mi na e convento caminda mi tabata anteriormente, esta, na Zaragoza. Despues di a pasa algun luna eynan, mi a haya permit pa sali. Un poco despues, Lauri y Ramoni tambe a sali for di convento.
UN BUKI “PROHIBI” A DIVIDI NOS
Felisa: Cu tempo, mi a casa y a muda bay Cantabria. M’a sigui bay misa regularmente, pero riba un diadomingo mi a tende un anuncio sorprendente for di preekstoel. Bon rabia e pastoor a grita: “Wak e buki aki!” Anto el a mustra nos e buki E berdad cu ta hiba na bida eterna. El a agrega: “Si un hende a duna bo e buki aki, trec’e pa mi of tir’e afo.”
Mi n’ tabatin e buki ey, pero mi tabata kier un mesora. Pa colmo, un par di dia despues dos Testigo a bati na mi porta y a ofrece mi e buki “prohibi.” E mesun anochi ey m’a les’e, y ora nan a bin bek, m’a acepta un estudio di Bijbel.
E berdad di biaha a touch mi curason, y mi a haya un amor profundo pa Jehova y celo pa su sirbishi. Mi a batisa na 1973. Aunke mi no tabatin hopi oportunidad pa comparti e berdad cu mi famia, m’a probecha si di tur chens cu mi a haya. Manera mi a menciona na comienso, nan a opone mi creencianan fuertemente, vooral mi ruman Araceli.
Araceli: E mal experencianan cu mi a pasa aden ora mi tabata den e convento a haci mi un persona amarga. Pero toch m’a sigui bay misa riba diadomingo y resa rosario tur dia. Ainda mi tabatin masha gana di compronde Bijbel, y m’a pidi Dios yuda mi cu esey. Pero ora mi ruman Felisa a papia cu mi tocante su creencianan nobo, e tabata zona asina entusiasma cu m’a pensa cu e tabata un fanatico. Mi n’ tabata niun tiki di acuerdo cu ne.
Despues di algun aña, mi a regresa Madrid pa trabou, y mi a casa. Cu tempo, cierto cos a cuminsa molestia mi. M’a ripara cu hende cu tabata bay misa regularmente no tabata aplica e siñansa di e Evangelionan. Pesey, m’a stop di bay misa y stop di kere den “santo”, den confesion y den fierno di candela. Y m’a hasta deshaci di tur imagen cu mi tabatin. Pero mi n’ tabata sigur si mi a haci loke ta corecto. Mi tabata decepciona, pero a pesar di esey, m’a sigui pidi Dios: “Mi kier conoce bo. Yuda mi.” Mi ta corda cu testigonan di Jehova a bati na mi porta na varios ocasion, pero nunca m’a habri porta pa nan. Mi no tabata confia niun religion.
Na comienso di e decada di 1980, mi ruman Lauri, cu tabata biba na Francia, y Ramoni, cu tabata biba na Spaña, a cuminsa studia Bijbel cu e Testigonan. M’a pensa cu nan a ser engaña mescos cu Felisa. Despues, mi a conoce Angelines, un bisiña cu a bira un bon amiga di mi. E tambe tabata un testigo di Jehova, y bes tras bes, e cu su esposo tabata ofrece mi un estudio di Bijbel. Nan a realisa cu maske mi a bisa cu mi no ta kere den niun religion, mi tabatin sed pa e berdad. Un dia mi a bisa nan: “Okay, ta bon. Mi ta studia Bijbel cu boso pero solamente si mi por uza mi mes Bijbel.” Mi tabata referi na e traduccion di Bijbel Nácar-Colunga.
BIJBEL A UNI NOS
Felisa: Tempo cu mi a batisa na 1973, tabatin mas o menos 70 Testigo den e stad di Santander, capital di e provincia di Cantabria, Spaña. Nos teritorio tabata inmenso. Pues, nos tabata biaha den bus pa nos por a predica den henter e provincia, y despues nos tabata biaha cu auto tambe. Nos tabata bay di pueblito pa pueblito te ora nos a bishita tur e pueblitonan den e region ey.
A traves di aña, mi tabatin e privilegio di dirigi hopi estudio di Bijbel, y 11 di mi studiantenan a batisa. Mayoria di nan tabata catolico, pero como cu un tempo mi mes tabata un catolico devoto, mi tabata sa cu mi mester a compronde pa nan y tene pasenshi cu nan. M’a realisa cu nan tabatin mester di tempo pa laga creencianan cu nan tabata hopi pega na dje un banda. Mi a realisa tambe cu Bijbel y Jehova su spirito santo mester a touch nan curason pa nan por a mira e berdad. (Heb. 4:12) Bienvenido, mi esposo cu tabata polis, a batisa na 1979, y mi mama a cuminsa studia Bijbel un poco tempo prome cu el a fayece.
Araceli: Ora m’a cuminsa studia Bijbel cu e Testigonan, mi no tabata confia nan. Pero segun simannan tabata pasa, m’a ripara cu mi no tabata sinti asina mas. Loke mas a impresiona mi di e Testigonan ta cu nan ta practica loke nan ta predica. Mi fe den Jehova y den Bijbel a cuminsa crece, y mi a cuminsa sinti mi mas feliz. Hasta algun bisiña a bisa mi: “Araceli, sigui riba e caminda cu bo a scoge.”
Mi ta corda con mi a bisa Jehova: “Danki cu bo no a mira mi como un caso perdi y cu bo a duna mi asina tanto oportunidad pa haya loke mi tabata busca, esta, e berdadero conocemento di Bijbel.” M’a pidi mi ruman Felisa pa pordona mi pa mi palabranan cu a hurt e. Na luga di discuti cu otro, nos ta papia riba topiconan interesante di Bijbel. Mi a batisa na 1989 cu 61 aña di edad.
Felisa: Awor cu mi tin 91 aña, mi ta viuda y no tin e forsa cu mi tabatin antes. Pero mi ta lesa Bijbel tur dia, asisti na reunion ora e curpa ta duna y predica mas tanto cu mi por.
Araceli: Mi ta gusta predica na tur pastoor y soeur cu mi topa den sirbishi kisas pasobra antes mi mes tabata un soeur. M’a yega di laga hopi publicacion cu nan y tabatin e placer di tin varios combersacion interesante cu nan. Despues cu mi a bishita un pastoor varios biaha, el a bisa mi: “Araceli, mi ta duna bo tur rason, pero kico mi por haci na e edad aki? Kico mi parokianonan y famia lo bisa?” M’a responde: “Y kico Dios lo bisa?” El a sintie tristo; pero na e momento ey, e no tabatin e curashi pa sigui busca pa sa mas tocante e berdad.
Mi ta corda un momento special den mi bida. Esey tabata e prome biaha cu mi esposo a bisa mi cu e kier a bay reunion cu mi. E tabatin mas cu 80 aña di edad ora el a bay su prome reunion. Despues di esey, nunca mas el a falta reunion. El a studia Bijbel y a bira un publicador no-batisa. Mi tin grato recuerdo di tempo nos tabata bay hunto den sirbishi. El a fayece dos luna prome cu su bautismo.
Felisa: Un di e gosonan di mas grandi den mi bida ta cu mi por a mira mi tres ruman muhernan, kendenan un tempo tabata opone mi, bira mi rumannan spiritual. Nos a pasa momentonan masha dushi hunto papiando tocante nos Dios stima, Jehova, y su Palabra. Porfin ami cu mi rumannan ta adora Jehova hunto. *
^ par. 29 Araceli, di 87 aña, Felisa, di 91 aña y Ramoni, di 83 aña, ta sigui sirbi Jehova yen di celo te awe. Lauri a fayece na 1990 y a keda fiel na Jehova.


text:
Training duna pa Shamere McKenzie
ORANJESTAD (AAN): Entrante awe Diahuebs, lo start na Aruba un entrenamento special, cu ta importante den e mundo di awendia.
Counter Trafficking Taskforce Aruba cu cooperashon di Amsterdam Manor Beach Resort, De Palm Tours, La Quinta Beach Resort, Cuerpo Policial, CEDE Aruba y Aruba Marriot Resort, lo organiza den e siman di 12 te 18 di oktober venidero, training di concentizacion unda e focus lo ta riba traficacion di hende (mensenhandel). Enfasis den e training lo ta con pa reconoce e sinjalnan di traficacion di persona y kico por haci en caso.
Trainer lo ta e conocido Shamere McKenzie, cu tabata un victima di traficacion di hende su mes, y na fin di 2016 a duna e prome training na Aruba. E aña aki e lo bay enfoca mas especifico riba training pa law enforcement (KPA) y personal di hotels y touring operators.
Den e training, Shamere McKenzie lo conta su mes un storia di traficacion di hende pa asina purba di preveni casonan di traficacion den futuro. Despues Shamere lo duna un training special pa personal di Red Cross Aruba riba e peliger pa traficacion di hende (mucha) ora di un disaster manera e horcanan den Caribe.
Riba 18 di oktober 2017, e dia national contra traficacion de hende, Shamere lo sera e siman cu un presentacion na Cas di Cultura pa 500 examenkandidaten di Colegio Arubano, enfocando especial riba e peligronan cu un studiante por confronta ora nan sigui nan studio na Europa of USA.
Shamere McKenzie actualmente ta traha na Salvation Army of Central Maryland (USA) como Anti-trafficking Program Director y ta conoci pa su speeches y training riba e tereno di traficacion di hende.


text:
Centronan di Cuido y Guia di Mucha tin un trabou hopi importante den nos comunidad.
E trabou cu nan ta eherce ta uno responsabel, delicado y bunita unda ta brinda servicio di cuido y guia di nos muchanan. Hunto cu e responsabilidad aki ta bin un otro aspecto importante cual ta e budget di e Centro. Esaki ta e motor pa funcionamento fiho di e Centro.
Tin diferente gasto cu mester wordo haci semanalmente y/of mensualmente, e. o. compra di cuminda, pampers, awa, electricidad, salario di trahadornan, huur/hypoteca etc.
Banda di gastonan fiho, ta importante pa spaar un suma tur luna, por si acaso un situacion presenta unda mester cumpra of drecha algo den e Centro.
Tambe, hopi Centro conoce e asina yama “low season” unda cu muchanan cu ta bay cuminsa Scol Preparatorio ta stop di bay e Centro. Esaki ta pone cu entre juni y juli e entrada por bira menos, pero esaki no mester ta un reto. Tin diferente manera pa tene un entrada fiho hasta den lunanan cu tin menos cliente.
Centronan existente, pero tambe personanan cu ta bay lanta nan mes un Centro por tin diferente pregunta ora ta trata e situacion financiero di e Centro.
Kisas bo kier sa si e budget actual cu bo tin ta ok? Of si bo mester ahusta algo? Kisas bo kier haya tips pa mantene un entrada fiho hasta den e lunanan cu tin menos mucha?
Asina por tin diferente pregunta mas. Pa e motibonan aki, Fundacion Pa Nos Muchanan (FPNM) ta organisa un tayer “Traha un Budget efectivo pa bo Centro di Cuido” pa eleva conocemento rib’e topico.
Lo trata e topiconan manera, Con pa traha un budget (presupuesto) efectivo; E miho structura/format pa uza ora di traha un budget; Loke mester ta para den bo budget; Calcula pago mensual pa cada mucha; Con bo ta calcula ganashi pa lunanan cu tin menos mucha; Loke mester tene cuenta cu ne – Formanan huridico… y hopi mas!
E tayer aki ta programa pa dia 11 di maart. Fecha: Diasabra 11 di maart 2017. Orario: 9:00am –1:00pm. Cuponan ta limita
Pa mas informacion y inscripcion, tuma contacto cu nos na: 588-0856/583-4247 of pasa cerca nos na: Cumana #2 (Fundacion Pa Nos Muchanan).


text:
IPA cu congreso "Transforming Teachers and the Community for the 21st Century through Practitioner Based Research"
Instituto Pedagogico Arubano (IPA) y su Centro di Investigacion y Desaroyo di Enseñansa (CIDE) den colaboracion cu Ministerio di Enseñansa y Maneho di Famia, ta tene un congreso riba tereno di enseñansa y investigacion. E titulo di e congreso ta Transforming Teachers and the Community for the 21st Century through Practitioner Based Research. Esaki ta un continuacion di e congreso cu a tuma luga aña pasa den cuadro di e celebracion 25 aña di IPA.
Meta di e congreso di e aña aki ta pa comparti conocemento y experiencia riba tereno di investigacion practico den enseñansa y comunidad. IPA kier stimula colaboracion entre partner den enseñansa superior y e comunidad di Aruba y Reino Hulandes. Alabes IPA kier promove hacimento di investigacion bao di docente y alumno di scol riba tur nivel, unda ta stimula y desaroya pensamento critico.
E congreso Transforming Teachers and the Community for the 21st Century through Practitioner Based Research ta tuma luga dia 22, 23 y 24 di mei 2017. Dia 22 di mei ta specialmente pa profesional riba tereno di enseñansa y investigacion. E orado principal ta Dr. Frank Spiering di Hogeschool Rotterdam. E lo trata e importancia di investigacion practico den enseñansa y comunidad pa stimula un comunidad di conocemento. Dia 23 mei ta specialmente pa maestro di scol primario y secundario. E orado principal ta Dr. Niek van den Bogert di Hogeschool Rotterdam. Dr. Bogert lo elabora riba investigacion basa riba practica den enseñansa. Tambe lo tin oportunidad pa bishita un exposicion den cua por haya sa mas di investigacion practico ehecuta pa e studiantenan y alumni di IPA. E programa di dia 24 di mei tambe ta dirigi na maestro di scol primario y secundario. E contenido lo ta na encargo di International School Leadership (ISL). ISL lo trata diferente topico relaciona cu investigacion practico den enseñansa manera entre otro; con pa evalua e proceso di siñamento, con pa colecta dato y con pa formula pregunta.
IPA kier recorda tur su invitadonan cu e ultimo fecha pa inscribi pa e congreso ta diahuebs awo, dia 18 di mei 2017. Pa inscripcion por manda e formulario di registracion cu a ricibi na e email ipaevents@ipaaruba.com
Un palabra di gratitud ta bay na Ministerio di Enseñansa y Maneho di Famia, patrosinador y institutonan academico y scolnan pa nan colaboracion pa e magno evento aki.


text:
Notisia
-
Inougurashon di proyekto “Biña mas Bieu mas Bon”
Gobièrnu di Kòrsou/SOAW ta inougurá e proyekto “Biña mas Bieu mas Bon”Lesa mas 19 Òktober 2017 - Den Kampaña
-
Minister Girigorie satisfecho ku resultado rapòrt ‘afpakteam’
"Resientemente Raad voor de Rechtshandhaving (RvR) a entregá un rapòrt na Minister di Hustisia señor Quincy…Lesa mas 18 Òktober 2017 - Den Komunikado
-
BIN INTERKAMBIA KU MINISTER ZITA JESUS-LEITO NA ENTREGA OFISIAL DI TRABOUNAN DI MANTENSHON NA WESTPUNT
Minister Zita Jesus – Leito i Servisio pa Obra Públiko (OW) ta invitá pueblo di Banda Abou na entrega ofisial di e…Lesa mas 16 Òktober 2017 - Den Komunikado
-
TRABOUNAN DI MANTENSHON NA DEVENTERSTRAAT TA BAI KUMINSA
Djaluna, 23 di òktober Servisio pa Obra Públiko (OW) ta anunsiá ku trabounan di mantenshon di e Deventerstraat.Lesa mas 16 Òktober 2017 - Den Komunikado
-
Domeinbeheer trahando duru huntu ku Minister Zita Jesus Leito riba bibienda pa Kòrsou
Minister Jesus Leito ya a traha unanimente ku Domeinbeheer pa segura ku esnan ku ta riba lista di espera ta legitimoLesa mas 15 Òktober 2017 - Den Komunikado
-
TRABOUNAN DI MANTENSHON NA E “PARKEERPLAATS” DI COLON
Obra Públiko ta anunsiá ku entrante djaluna 16 òktober, ta kuminsá ku trabounan di mantenshon na e…Lesa mas 13 Òktober 2017 - Den Komunikado


text:
Programa Luz den Bario ta un iniciativa di Prome Minister Mike Eman. A inicia cu e proyecto aki pasobra iluminacion ta un deseo di pueblo, di personanan cu ta biba 30 aña of mas biba den scuridad.
Durante bishita den e barionan ta scucha deseo di habitantenan y iluminacion tabata un di nan deseonan.
“Nos no ta scucha e habitantenan y hinca papel den lachi, pero ta cumpli cu nan deseonan,” Ruth Tromp Schoop, Director di Departamento Servicio pa Comunidad y Bario a bisa.
Diahuebs anochi, despues di e bishita durante dia, tabatin sendemento di luz den un area di Sero Pita cu pa hopi aña a biba den un bario scur. Presente tabata Director di Servicio pa Comunidad y Bario, Ruth Tromp Schoop, kende a splica cu desde cu 2010 e team ta bishita bario y analisa cual t’e necesidadnan.
“Poco-poco pero sigur nos ta yenando e deseonan cu pueblo tin. Pesey awe nos ta den Sero Pita, un bario cu practicamente no tabatin luz.”
Tromp a splica cu ta haci un evaluacion di tur e peticionnan y asina ta haci un escogencia cua ta e bario cu ta bay prome pa haya luz. Pero na final ta tur bario den scuridad mester haya luz.
“Nos ta contento di yega na Sero Pita. Mi por bisa cu nos ta trata di haci un balance, poniendo na un parti na Noord, despues Santa Cruz y San Nicolas.
E ta duna nos un satisfaccion hopi grandi na nos cu ta cumpli cu comunidad. Pero e habitante tambe ta mira cu nos no a bin solamente pa analisa, scirbi y hinca papel den lessenaar. No.
Nos ta cumpli cu nan deseonan y ta sigui poco-poco pero sigur yenando e deseonan cu e habitantenan di 2010 pa aworaki.”
Poppy Monte ta un ciudadano y habitante di Sero Pita feliz desde diahuebs anochi. E tabata presente na momento cu Minister di Asunto Economico Richard Arends a sende e prome luz den e area ey di Sero Pita unda no tabatin luz.
“E momento aki ta hopi special, pasobra e ta un oracion contesta pa trece claridad den e bario di Sero Pita y sigui pone luz den tur bario di Aruba. Mi ta satisfecho y contento,” sra. Poppy Monte a bisa.


text:
Den 2017 no ta aseptabel mas ku no opstante e monopolio ku Curoil tin riba Boneiru, ora nan trin problema ku Boneiru ta keda paralisá. Esaki simplemente den un país/isla k uta den desaroyo no ta permitibel. Ultimo dianan pa falta di un problema di Curoil, e stashon a keda será pa lekmentu ku a keda konstata i no por a hasi entrega dio gasolin mas na stashonnan di venta. Esaki a hasi ku ora esaki a bira konosí a surgi un koas i pa awe ya ningun stashon di venta, salvo Rincon, no tabatin gasolin mas.
Ta spera ku despues ku e lekmentu a keda regla pa funshonarionan di Curoil ku a bini Boneiru, ku e funshonarionan ku tin seguridat di e isla aki bou di nan responsabilidat a kontrola esaki i a manda e raport Hulanda pa aprobashon, enespera di e ordu regresa pa asina truknan por keda abastese ku kombustibel i asina kuminsa entrega tambe na stashonnan di benta. Ta spera ku pa mañan esaki lo kuminsa.
Nos ta kere ku Curoil mester buska tur forma pa tin tantu ‘back-up’ komo plan B den su operashon aki na Boneiru. Esaki debi ta Curoil tin e monopio di benta di kombustibel deriva di petrolio aki riba nos isla. No por ta asina, ku ora algu bai robes ku e kompania, ku Boneiru ta bira lam. Mester por tin un sistema ku den kaso di emergensia of di kalamidat, por kontinua ku suministro di tantu kombustibel, gas pa kushina, etc. I nos ta spera ku gerente di Curoil i gobiernu di Boneiru kuminsa papia i mira pa realisa un plan B pa ku e nesesidatnan di un isla.


text:
Kimberly Boekhoudt directora interino di ATIA durante entrevista a splica un tiki riba e problema cu a surgi cu Douane. E problema cu a cuminsa diahuebs siman a cuminsa cu un welga dilanti di entrada di waf, cu pasa a sigui diabierna mainta.
Esey a afecta e fluho di container cu ta drenta y sali for di waf y esey tambe ta afecta e comerciante y miembronan di ATIA na Aruba. Asina a sinta pa mira kiko por ta e siguiente stap. A reuni cu diferente grupo, como tambe cu Astec y Directie Scheepvaart, hunto cu abogado Maura Brown. A yega na un acuerdo caminda cu lo sinta cu SADA parti merdia pero esey lo ta condiciona e ora pa douane cuminsa na pia di trabao, pa nan reanuda nan trabao y esey a sosode. A dicidi di atende cierto punto y asina Douane a cuminsa su trabou. Merdia a sinta cu directiva di SADA un biaha mas, cu ASTEC, APA y tambe Directie Scheepvaart. Lamentablemente no a yega na un solucion na e momento ey y e ora di parti di ATIA a dicidi di cuminsa un caso tambe, pa hiba nan corte si no yega na un solucion. Diamars anochi a tende cu SADA a dicidi cu nan lo stop di welga y ATIA a trek in e caso, pa e momentonan aki pa wak con e situacion lo sigui y pa wak si nan ta yega na un solucio cu e directiva di Astec. Ta spera cu esey tambe lo ta e caso segun Boekhoudt. E situacion tabata hopi fastioso pasobra tabata tin algun dia di fiesta e siman prome y el a causa mas retrazo riba productonan cu mester a sali. Y riba dje ta pone un dia y mey extra. Pa loke ta e companianan, no tin producto, vooral productonan fresco cu mester ta den supermercado, etc. Den e parti ey ATIA sigur esaki a afecta. E reunionnan lo sigui, sinembargo di parti di ATIA no lo participa. E lo keda den man di directiva di SADA, Douane y Astec pa sigui.


text:
Bureau Rampenbestrijding Aruba pa medio di e articulo aki kier a stimula pa cada famia aki na Aruba por tin nan propio plan di emergencia pa enfrenta un crisis. E pensamento cu un parti grandi e comunidad tin cu nada no ta pasa na Aruba mes wordo elimina. Un situacion di crisis mayoria bes ta yega sin aviso y si bo no ta prepara pe esaki e lo pone abo y bo famia den un situacion hopi dificil. Den caso cu bo ta prepara lo haci cu abo y bo famia por maneha e situacion cu mas calmo, di un forma mas directo caminda cu e resultadonan lo ta mas satisfactorio pa tur. Pesey nos di Bureau Rampenbestrijding Aruba kier a stimula famianan pa sinta hunto na mes y hunto traha bo plan di emergencia pa bo famia. Actualmente ta e temporada di vakantie y esaki tambe ta un bon momento pa organisa un actividad hunto cu famia pa traha boso plan di emergencia. Nos ta sugeri pa traha uno basico y poco poco bo ta keda amplia esaki pa asina bo yega na final na e plan di emergencia definitivo y completo pa bo famia.
Aki ta sigui nos conseho pa cu trahamento di bo plan di emergencia.
Pa kico ta importante pa bo tin un plan di emergencia.
Semper nos ta spera lo miho, pero pa bo ta prepara pa un situacion di emergencia no ta algo cu nos por evita. Pa varios hende, specialmente esunnan cu ta hopi druk cu nan trabou of cu nan bida familiar e por ta hopi dificil, entre otro pa sa unda pa cuminsa y pa completamente conoce e importancia di tin un plan di emergencia.
No ta importa kico e emergencia ta – sea un horcan, temblor, atake terorista etc. Tin un plan y provisionnan na nan luga ta un necesidad absoluto.
Esakinan ta algun di e rasonnan pa kico ta asina importante pa bo tin un plan di emergencia pa abo y bo famia.
E ta duna un sentimento di control:
Ora cu na un manera inespera bo haya den mes den un situacion di emergencia, e prome cos cu bo ta perde ta e control. Si tin un desaster natural of un incidente nacional y bo no tin provision, e ora abo ta dependiente di careteranan, tiendanan y di e comunidad pa asina bo wordo suministra cu e provisionnan cu bo tin mester despues di e incidente.
Dor di tin un plan y provisionnan ya prepara, e ora abo tin e control di loke bo kier, loke bo tin mester y bo no tin mester preocupa pa bringa of confia riba otronan pa mantene y cuida di bo famia.
Lo e mantene abo trankilo
Naturalmente ora algo sosode, abo y bo famia obligatoriamente boso lo sinti stress, specialmente si bo no ta prepara. Dor di tin un plan stipula, bo tin cu e provisionnan necesario bo por hala un rosea profundo y di alivio ya cu bo ta un stap dilanti di esunnan cu ta rond di bo.
Un manera pa stimula e trankilidad den bo cas durante un emergencia ta pa train bo plan adelanta, pues train y keda train. Si presenta un situacion real e ora bo famia sa exactamente ki pa haci y esaki lo ta un situacion di menos cu stress pa tur.
Lo e yudado evita conflicto
Imagina cu ta bin un tormenta y bo no tin un plan di emergencia y tampoco provisionnan necesario prepara. Mas probabel ta cu bo mester core sali pa un supermercado pa cumpra pa provisionnan, articulonan, materialnan di ultimo ora entre otro cuminda y otro articulonan necesario pa pasa e tempo di tormenta. Sali den e comunidad durante un crisis of emergencia garantisa cu e por ta peligroso, instabil y abo por experimenta conflictonan cu otro miembronan di e comunidad cu ta luchando pa e mesun recursonan cu bo tambe tin mester di nan.
Specialmente ora cu por tin persona cu por causa daño na bo famia, ta importante pa bo tin proteccion y pa bo tin cla traha bo plan di emergencia y bo ta cla cu bo provisionnan necesario.
E ta di Bida of morto
Ora ta trata di sobrevivi, no por laga esaki na suerte. Pa mas eventonan catastrofico importante, unda cu bo ta sin asistencia of recursonan durante simannan, lunanan of incluso mas. Dor di tin un plan y provisionnan necesario prepara, por ta e diferencia entre bida y morto pa abo of bo famia.
Solamente bo por bay algun dia sin awa y poco simannan sin cuminda. Planea cu anticipacion un variedad di scenarionan di emergencia y warda awa, cuminda y tur bo productonan pa sobrevivi etc.
Awo cu bo sa e importancia di ta prepara pa un emergencia, ta e ora pa actua. E por ta parce hopi y kisas for di bo presupuesto financiero pero e no ta. Aki nos ta drenta den e parachute di sobrevivencia. Cu e informacion ya caba ricibi y dor di e proximo informacionnan cu lo wordo suministra lo yuda abo y bo famia pa yega na bo(so) plan pa asina bo(so) ta semper cla prepara pa cualkier incidente. Importante ta pa traha bo plan, train bo plan, revisa e plan despues di training y haci e cambionan necesario. Percura pa e ciclo continua anualmente cu train y repasa e plan. Cada biaha por train un otro scenario/risico.
Puntonan basico riba cual nan bo por cuminsa pa asina yega na bo plan di emergencia ta entre otro ;
Rutanan di evacuacion/escape den bo cas.
Lista di contacto den caso di un emergencia. (famia, amistad y instancianan cu ta brinda ayudo den caso di emergencia)
Particion di tareanan entre e miembronan di famia pa ora un crisis presenta.
Kico tur mester tene na cuenta den caso cu den bo cas ta biba un persona cu limitacion.
Kico pa haci cu bo mascotanan.
Historia di informacion personal di cada habitante di e cas.
Unda ta e puntonan di encuentro den caso cu un crisis presenta.
Lista di documentonan importante.
Traha bo kit (pakete) di provisionnan di necesario.
Unda e kit ta ubica
Awa
Cuminda
Kit di bo suministronan basico
Schedule di mantencion di bo kit di provisionnan.
Den transcurso di simannan nos dilanti lo sigui informa e comunidad tocante e topico di plan di emergencia. Lo keda informa kico tur mester tene na cuenta, tiponan di risico cu Aruba por confronta su mes, kico tur bo mester tin den bo kit, con pa organisa bo famia pa asina scapa mas bida cu ta posibel etc. Mas miho prepara nos tur ta menos e stress lo ta den caso di un crisis. Bureau Rampenbestrijding Aruba lo tin tur su informacionnan riba su facebook caminda cu e comunidad por keda informa tocante con pa traha su plan di emergencia.


text: Ninosca “Nina” Nunez, di 46 aña di edad, tramitado den asuntonan di permiso di estadia y di trabou, ta bek den libertad awe diadomingo. Desde dia 5 di september, apenas 3 dia prome cu el a cumpli aña, a detene den e investigacio IBIS. Recientemente a prolonga su detencion cu 60 dia mas, pero riba awe diadomingo mainta a opta pa lage bay cas. Esaki ta precies 1 siman cu a laga un otro sospechoso tambe den libertad, Selma Arends, tambe riba un diadomingo. Nina ta casa di Gaby Werleman y nan tin 1 yiu homber.


text:
Presentacion di buki “Nos ta Arubiano”
Dr. Oswald R. Wever, den cooperacion cu Instituto Venezolano de Investigaciones (IVIC) y University of Puerto Rico (UPR), a realisa un estudio riba e structura genetico di nos poblacion. E investigador Arubiano a haci un investigacion mtDNA cerca e poblacion Arubiano durante e periodo 2003 te cu 2011. E resultadonan a wordo publica den su buki “Genetic structure of the Aruban population: three origins”. Evaluacion di e obra a wordo haci pa imunologo-medico Profesor Dr. Ashley Duits y a duna mas ainda contenido na e investigacion. Dermatologo John Kock a indica ‘cu e peso di e buki ta refleha medicina basa riba hechos y datos’. ‘ Un acercamento lucido di un topico asina delicado’ esey ta e opinion di patologo Ricardo Gogorza, ‘un bunita combinacion entre sciencia y antropologia cu a trece claridad pa esnan cu ta gusta haci suposicion’.
Nos ta Arubiano: Tres Origen
Den sentido popular testnan di DNA, awe’n dia ta wordo hopi utilisa pa busca rastronan familiar. Organisacionnan policial ta soluciona casonan criminal pa medio di analisis di DNA.
Conclusion di e investigacion: A pesar cu na aña 1924 industria petrolero a trece cambio den e structura genetico di e poblacion Arubiano y no obstante cu esaki a continua masalmente desde añanan 1990, e investigacion medico-scientifico “Genetic structure of the Aruban population: three origens” asina mes a comproba na aña 1911 cincuentitres prociento (53%) di e poblacion Arubiano ainda ta carga e gen-nan Amerindio. Pa medio di e mama e sanger Injan di antaño lo sigui core den vena di e Arubiano di generacion pa generacion. Y esaki ta e balor adicional cu nos pueblo tin como Arubiano.
Pa haya sa mas di e investigacion aki, Archivo Nacional Aruba, den cooperacion cu Fundacion Amigonan di Aruchivo, ta invita bo pa e presentacion di e investigacion di Dr. Oswald R. Wever, conhuntamente cu imunologo-medico Profesor Dr. Ashley Duits. E programa lo ta sumamente interesante y educativo, na unda Dr. Oswald R. Wever lo duna un amplio splicacion di su estudionan, specialmente dirigi riba nos poblacion di Aruba, mientras Profesor Dr. Ashley Duits, lo duna un splicacion di estudio mtDNA cual ta mas general (mundo) pa amplia nos conocemento den e materia aki. E mainta informativo aki, cu ta tuma lugar diasabra 28 di juni proximo di 10.00 a.m. – 12.00 p.m. na Archivo Nacional Aruba. Entrada ta gratis y por registra na tel: 582-1938 of email: ninafita@gmail.com. Tur persona ta bon bini! E buki unico aki lo ta na benta durante e presentacion pa Awg. 35,- pa uno.


text:
STORIA DI BIDA
Mi Ta Haya Fortaleza, Aunke Mi Ta Debil
Ken cu mira mi lo pensa cu mi no ta fuerte ya cu mi ta den un rolstoel, y mi ta pisa solamente 29 kilo (65 liber). Pero segun cu mi curpa ta bira mas y mas debil, mi ta sigui haya fortaleza. Laga mi conta ki efecto esaki tabatin riba mi bida.
Ora mi pensa riba mi niñez, mi ta corda e tempo dushi cu mi a pasa cu mi mayornan. Nos tabata biba na un cas den cunucu den e parti zuid di Francia. Mi tata a traha un schommel pa mi, y mi tabata gusta core rond den hardin. Na 1966, testigonan di Jehova a bin nos cas, y nan tabatin un combersacion largo cu mi tata. Despues di shete luna, el a dicidi di bira un Testigo. No a dura hopi cu mi mama tambe a bira Testigo, y nan a lanta mi den un ambiente di hopi amor y cariño.
Mi problemanan a cuminsa un poco despues cu nos a bay biba na Spaña, caminda mi mayornan a nace. Mi a cuminsa sinti dolor fuerte na mi mannan y na mi enkelnan. Nos a bay hopi dokter, y despues di dos aña nos a bin haya un specialista di reumatismo, kende a bisa tur preocupa: “Nos no por haci mucho cos mas.” Mi mama a cuminsa yora. E dokter a bisa mi mayornan cu mi tin artritis cronico y cu mi sistema inmunologico ta ataca y destrui tehido saludabel di mi curpa, y como consecuencia mi jointnan ta hincha y mi ta haya hopi dolor. Como un mucha di dies aña mi no a compronde mucho bon loke el a bisa, pero loke si mi a compronde ta cu mi tabatin algo hopi malo.
E dokter a sugeri pa mi bay un sanatorio di mucha pa haya tratamento. Ora mi a yega na e edificio straño ey, mi a sinti hopi miedo. Eynan tabatin regla hopi estricto. E soeurnan a corta mi cabey y bisti mi un uniform mahos. Cu awa na wowo, mi a pensa: ‘Con lo mi por sobrevivi den e luga aki?’
MI A SINTI CON JEHOVA TABATA CUIDA MI
Como cu mi mayornan a siña mi sirbi Jehova, mi a nenga di participa den e ritonan catolico den e sanatorio. E soeurnan no por a compronde dicon mi a nenga di participa. Mi a roga Jehova pa no bandona mi, y no a dura hopi cu mi a sinti comosifuera Jehova su brasa tabata proteha mi mescos cu e brasa di un tata amoroso ta proteha su yiu.
Mi mayornan tabatin mag di bishita mi un rato so riba diasabra. Pa mi fortalece mi fe, nan tabata trece publicacionnan basa riba Bijbel pa mi lesa. Normalmente, mucha no tabatin mag di tin nan propio bukinan, pero e soeurnan a laga mi keda cu e publicacionnan y cu mi Bijbel; mi tabata les’e tur dia. Ademas, mi tabata papia cu e otro mucha muhernan tocante mi speransa di biba pa semper den Paradijs riba Tera, caminda ningun hende lo bira malo. (Revelacion 21:3, 4) A pesar cu tin biaha mi tabata sinti mi tristo y mi so, mi tabata contento cu mi fe y confianza den Jehova tabata bira mas y mas fuerte.
Despues di seis luna largo, e dokternan a laga mi bay cas. Mi salud no a mehora, pero mi tabata contento cu mi tabata cerca mi mayornan atrobe. Mi jointnan tabata sigui deforma, y mi tabata haya mas dolor. Ora mi a bira teenager, mi tabata hopi zwak. Pero toch mi a batisa na edad di 14 aña, y mi tabata determina pa sirbi mi Tata celestial lo mihor posibel. Sinembargo, tin biaha mi tabata sinti cu Dios a decepciona mi. Ora mi tabata haci oracion, mi tabata puntra Dios: “Dicon ta net ami? Por fabor cura mi. Bo no ta mira cuanto mi ta sufri?”
E temporada di adolescencia tabata hopi dificil pa mi. Mi mester a acepta cu mi salud lo no mehora, pero mi tabata compara mi mes cu mi amiganan cu tabata bon di salud y yen di bida. Pesey mi tabata sinti mi inferior y a cuminsa aleha mi mes for di otro hende. Sinembargo, mi famia y amigonan tabata yuda mi. Mi tin grato recuerdo di Alicia. El a bira un bon amiga di mi aunke e ta 20 aña mas grandi cu mi. El a yuda mi pa mi no keda enfoca riba mi maleza, sino pa mi mustra interes den otro hende.
LOKE A YUDA MI HAYA MAS SATISFACCION DEN BIDA
Ora mi tabatin 18 aña, mi a sufri un recaida severo, y hasta ora mi tabata asisti na e reunionnan cristian, mi tabata keda morto cansa. A pesar di esey, mi a haci bon uzo di tur e tempo cu mi tabatin na cas pa studia Bijbel mas profundo. E buki di Job y e Salmonan a yuda mi compronde cu no ta tur ora Jehova Dios ta proteha nos di daño fisico, pero den e sentido spiritual si e ta percura pa nos haya e animacion y consuelo cu nos tin mester. Mi tabata haci hopi oracion, y como resultado mi a haya “e poder cu ta surpasa esun di hende” y “e paz di Dios cu ta surpasa tur comprondemento.”—2 Corintionan 4:7; Filipensenan 4:6, 7.
Na edad di 22 aña, mi mester a cuminsa uza rolstoel, locual no tabata facil pa mi acepta. Mi tabatin miedo cu hende ta cuminsa wak mi como e pobercito muher enfermo riba rolstoel en bes di mira ken mi ta realmente. Sinembargo, e rolstoel a yuda mi depende menos di otro hende, y loke cu ami a pensa lo tabata un maldicion a bira un bendicion. Un amiga di mi cu yama Isabel a anima mi pa pone meta pa traha 60 ora den e trabou di predica hunto cu ne pa un luna.
Na prome instante mi a haya e idea ey absurdo. Pero mi a pidi Jehova pa yuda mi, y cu sosten di mi famia y amigonan, mi a logra. E luna druk ey a pasa lihe, y mi a logra vence mi miedo y mi no ta sinti berguensa mas. Mi a disfruta asina tanto di e trabou di predica cu na 1996 mi a dicidi di bira pionero regular (un persona cu tabata dedica 90 ora tur luna den e trabou di predica). Esey tabata un di e mihor decisionnan cu mi a yega di tuma ya cu mi a hala mas cerca di Dios y esaki hasta tabatin un bon efecto riba mi salud. E trabou di predica a yuda mi comparti mi fe cu hopi hende, y mi a logra yuda algun di nan bira amigo di Dios.
JEHOVA A SIGUI DUNA MI FORTALEZA
Den zomer di 2001, mi a haya un accidente di auto, y mi a kibra tur dos pia. Ora mi tabata den hospital, mi tabatin hopi dolor. Pesey mi a pidi Dios den silencio: “Por fabor Jehova, no bandona mi!” Di biaha, un señora cu tabata drumi riba un cama banda di mi a puntra mi: “Bo ta un testigo di Jehova?” Mi no tabatin forsa pa contest’e, pesey mi a djis sacudi mi cabes. Anto el a bisa mi: “Mi sa ken boso ta! Tur ora mi ta lesa boso revistanan.” E palabranan ey tabata un gran animacion pa mi. Hasta den e condicion lamentabel ey, mi ehempel a yuda cu otro hende por a haya un bon testimonio tocante Jehova. Esta un honor!
Ora mi salud a cuminsa mehora, mi a dicidi di predica un poco mas. Cu mi dos pianan den gips, mi mama tabata hiba mi riba rolstoel cerca e hendenan den hospital. Tur dia, nos tabata bishita algun pashent, puntra nan con ta bay y laga literatura basa riba Bijbel cu nan. Ora nos caba, mi tabata keda na werki, pero Jehova a duna mi e forsa necesario.
Durante e ultimo añanan, mi dolor a intensifica y loke a haci e asunto mas duro ainda ta cu mi tata a fayece. A pesar di tur cos, mi ta purba keda positivo. Kico ta yuda mi? Ki ora cu ta posibel, mi ta purba di ta den compania di famia y amigonan, esey ta yuda mi pa no pensa riba mi problemanan. Y ora mi ta mi so, mi ta lesa, studia Bijbel of predica via telefon.
Hopi biaha mi ta cera mi wowo pa imagina con bida lo ta den e mundo nobo cu Dios a priminti
Ademas, mi ta purba disfruta di cosnan chikito, manera entre otro di e brisa cu ta pasa caricia mi cara of di e holo dushi di flornan. E cosnan aki ta duna mi motibo pa ta agradecido na Dios. Un otro cos cu ta yuda mi ta un bon sentido di humor. Por ehempel, un dia ora nos tabata predica, mi amiga, kende tabata pusha mi rolstoel, dado momento a para un rato pa skirbi algo. Nos tabata na un bahada y diripiente e rolstoel a cuminsa core bay abou, y mi a dal den un auto cu tabata staciona. Na prome instante, nos tur dos a spanta, pero ora nos a mira cu nada malo no a pasa, nos a hari bariga yen.
Tin hopi cos den bida cu mi no por haci. Pa ami e cosnan aki lo bira realidad den futuro. Hopi biaha mi ta cera mi wowo pa imagina con bida lo ta den e mundo nobo cu Dios a priminti. (2 Pedro 3:13) Mi ta imagina con mi ta cana rond bon di salud y ta disfruta plenamente di bida. Y loke a haci un impacto riba mi ta e palabranan di Rey David: “Spera riba SEÑOR; sea fuerte y e lo fortalece bo curason.” (Salmo 27:14) Maske mi curpa ta birando mas y mas debil, Jehova ta fortalece mi. Si, mi ta sigui haya fortaleza a pesar di mi debilidad.


text:
CTB a topa ku studiantenan di Maris Stella SBO durante di nan biahe edukativo na Miami
WILLEMSTAD- 18 di mei 2016 - Resientemente CTB su kantor na Nort Amérika a risibí un grupo di studiante di Maris Stella SBO. E grupo konsistiendo di 28 studiante di Turismo tabata riba un biahe edukativo di 1 siman na Miami. Meta di nan biahe tabata pa profundisá riba e aspekto di turismo sostenibel i ‘Eco Tourism’. E studiantenan a topa tambe ku funshonarionan di CTB na Miami kaminda nan a haña un splikashon di e trabou ku CTB ta hasi pa loke ta trata promoshon pa Kòrsou den e merkado di Nort Amérika. E studiantenan a haña tambe splikashon di e mayorista Expedia riba e trabou di promoshon ku nan ta ehersé pa Kòrsou. CTB ta deseá e studiantenan hopi éksito ku nan estudio i ta spera ku e biahe tabata unu edukativo.


text:
8-14 di Februari
NEHEMIAS 5-8
Cantica 123 y Oracion
Introduccion (3 min. of menos)
TESORONAN DI E PALABRA DI DIOS
“Nehemias Tabata un Superintendente Excelente”: (10 min.)
Neh 5:1-7—Nehemias a scucha e pueblo y a tuma accion (w06 1/2 9 §2)
Neh 5:14-19—Nehemias tabata un persona humilde, discreto y no tabata egoista (w06 1/2 10 §4)
Neh 8:8-12—Nehemias tabata un di e personanan cu a siña e pueblo tocante Jehova (w06 1/2 11 §4)
-
Busca Joyas Spiritual: (8 min.)
Neh 6:5—Dicon Sanbalat a manda “un carta habri” pa Nehemias? (w06 1/2 9 §3)
Neh 6:10-13—Dicon Nehemias no a sigui e sugerencia di Semaias? (w07-PA 1/7 30 §15)
Kico e lesamento di Bijbel pa e siman aki ta siña mi di Jehova?
Ki puntonan di e lesamento di Bijbel pa e siman aki mi por uza den sirbishi?
-
Lesamento di Bijbel: Neh 6:14–7:7a (4 min. of menos)
SEA DILIGENTE DEN SIRBISHI
Prome Combersacion: (2 min. of menos) Uza e topico principal di e ¡Despertad! pa ofrece e revista. Pone fundeshi pa un rebishita.
Rebishita: (4 min. of menos) Demostra con pa rebishita un persona cu a mustra interes den e topico principal di e ¡Despertad! Pone fundeshi pa e siguiente bishita.
Estudio di Bijbel: (6 min. of menos) Demostra con pa duna un estudio di Bijbel. (bh 28-29 §4-5)
NOS BIDA CRISTIAN
Cantica 62
Bo Ta “Haci Esfuerso” pa Haya “un Trabou Excelente”?: (15 min.) Discurso na encargo di un anciano basa riba E Toren di Vigilancia di 15 di september 2014, pagina 3 te cu 6. Pasa e video Ruman Hombernan—Hasi Esfuerso pa Alkansá un Trabou Ekselente, cu a pasa durante e JW Broadcasting di december 2015. Enfatisa e motibonan corecto pa un ruman homber haci esfuerso pa ricibi privilegio den congregacion y splica con e por haci esey. Na un manera bondadoso, anima ruman hombernan pa haci esfuerso pa nan por cualifica pa bira sirbidor ministerial y anciano.
Estudio di Bijbel di Congregacion: ia cap. 8 §17-27 y e repaso di e capitulo (30 min.)
Resumen di e Reunion di Awe y Loke Nos Ta Bay Haya Otro Siman (3 min.)
Cantica 125 y Oracion


text:
Oranjestad - E federacion di tenis di mesa a tene nan prome torneo di ranking pa 2017. E hungadornan den tur categoria a enfrenta otro pa asina defini nan posicion fiho riba e ranking di ATTA. Tur fin di luna e dicho federacion ta tene nan torneo di ranking. Nos tin e siguiente resultadonan.
Den e categoria U10 nos a haya na prome lugar e hoben Dylan De Leca mientras na di dos lugar a keda Brandon De Leca. Den e categoria U13 nos tin na prome lugar e hobencita Mikayla Mathilda mienteas na di dos lugar nos tin Bob Chung y na di tres lugar Joseline Boekhoudt. Den e categoria U18 e prome lugar a bay pa Jeandry Mathilda mietras na di dos lugar a keda Donald Yarzagaray y na di tres lugar Jean Claude Hoek.
Despues di esnan infantil y hubenil a sigui cune categorianan di B y A klas. Den e categoria di B klas na prome lugar a keda Alfred Leong, na di dos lugar nos tin Ching Ho Chung y na di tres lugar a keda Donald Yarzagaray. Por ultimo den A Klas e bataya tabata fuerte unda Mario Lobo a termina na di prome lugar sigui pa Andy Gomes cu a keda na di dos lugar y Jeandry Mathilda cu a keda na di tres lugar.
Un danki sigur na Lotto, e Loteria di Aruba pa medio di Comision di Subsidio cu a subsidia e torneo ranking di Aruba Table Tannis Association.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
El a entrega keho di menaza na Ministerio Publico contra Harry Koeman Ayera tardi, nos a ricibi copia di un carta fechá 7 di september, dirigí na mr. Alexander van Dam, Procurador General na Aruba, di parti di Jan de Ruijter, Presidente di Fundacion “Nos ta Aruba”, unda el a entregá
Day: September 7, 2017
Minister di Turismo, Transporte, Energia y Medio Ambiente, Ing. Mike de Meza: Aruba Tourism Authority ta proyecta crecemento den turismo pa otro aña
Aruba dunando un man e.o. – Paciente di dialyse di St. Maarten ta haya tratamento na Aruba
A comparti hopi informacion durante “Business meets Education” – EduCanada Fair 2017 ta brinda studiantenan hopi posibilidad
Ministerio di Enseñansa a organisa EduCanada Fair 2017, unda “Business meets Education” a bini hunto. Diferente compania priva a bini hunto cu enseñansa y a comparti diferente informacion. Sheila Maduro, hoofd onderwijskundige zaken di Departamento di Enseñansa y Kevin Schuit di Academy of Fine Arts and Design tabata presente na
Arubaanse Kunstkring ta presenta Piano Duo – Mariantonia Palacios y Francisco Sans
Cu un programa musical varia for di diferente pais di Latino America e.o. Arubaanse Kunstkring Ta Presenta Duo Pianista Venezolano Sans – Palacios, contradanza-vals-polka-mazurka-danza Diadomingo 10 di september 2017 pa 11:00 di mainta na Cas di Cultura. Mariantonia Palacios ta gusta toca piezanan di su dos compositornan favorito, Bach y Brahms, pero
Carta Habri di pueblo di Venezuela p’e pueblo y Gobierno di Merca
For di Consulado General di Venezuela na Corsou, nos a recibi e siguiente carta habri, cu ta bin di pueblo di Venezuela pa dirigí nan mes n’e pueblo di Merca. Bo mester sa cu dia 11 di augùstùs 2017, Presidente Donald Trump a menasa República Bolivariano di Venezuela cu intervencion
Aruba Art Fair cu di dos town hall meeting
Minister di Salud Publico, Cuido di Nos Grandinan y Deporte, dr. Carlos “Alex” Schwengle: Ta adapta ley di Warenvanordening pa proteha consumidor
Rene Herdé: MANEHO DI ENTRADA TA CURASON DI MANEHO SOCIO ECONOMICO
Dialuna awor, ta start e campaña pa yena e formulario di declaracion di Inkomstenbelasting 2016
Departamento di Impuesto ta informa su clientenan cu dialuna awor e campaña pa yena e formulario di declaracion di Inkomstenbelasting 2016 ta start. E clientenan cu tin dificultad pa yena e formulario por acudi libremente na MFA Noord of YMCA San Nicolas y no tin mester di haci un cita. Kendenan


text:
E aña aki Arubaanse Voetbal Bond (AVB) lo reconoce un persona hopi conoci den e mundo di futbol. Ta trata di Juan Rasmijn, miho conoci como Juju, naci na Aruba dia 28 di Augustus 1967. Juju Rasmijn ta bin di Santa Cruz. Su mayornan ta Jan y Flora Rasmijn y Juju a lanta cu mas rumannan den cas, kendenan tambe a hunga bala pa hopi tempo. Su rumannan conoci ta Kees Rasmijn y Maikel Rasmijn.
Juju Rasmijn a cuminsa hunga bala desde su edad di mucha di 9 aña tempo cu Titichi Croes d.f.m. tabata dirigente di SV Estrella. Juju Rasmijn a cuminsa su carera den e ekipo di Estrella lifida, den cual el a milita den e divisionnan aspirant, junioren y mayor. Despues di esaki el a bay hunga pa SV Sportboys pa algun aña. Na 1981 el a forma parti di e seleccion hubenil di Aruba cu a hunga weganan pa mira cua isla lo forma seleccion di Antias. Pero na 1984 despues cu dirigentenan di SV Estrella a mira e potencial den Juju Rasmijn, nan a acerca su persona pa e regresa cas y el a milita den e oncena oraño.
Den e mes un aña aki A.V.B. a scoge Juju Rasmijn como e “Hungado di Aña”. E aña aki tambe tabata e prome aña cu el a hunga su prome play-off cu Estrella. Durante su temporada den SV Estrella Juju Rasmijn a participa den mas cu 15 play-off y tabata un di esunnan cu a hunga mas wega di play-off. Den tur play-off el a score 9 biaha. Den SV Estrella Juju Rasmijn tabata un di e hungadonan cu mas exito ya cu e club aki el a 8 titulo campeon di Aruba. E añanan cu nan a titula campeon ta 1985, 1988, 1989, 1990, 1992, 1996, 1998, 1999 y 2 biaha sub campeon na 1987 y 1995/1996.
Na 1985 Juju Rasmijn a hunga den e ultimo Copa Antiano cu un club di Aruba a participa den e torneo aki. Desde aña 1985 te cu aña 2000 Juju Rasmijn a forma parti di e seleccion Nacional di Aruba y a participa den diferente wega internacional den region di Caribe, representando su dushi isla Aruba. Juju Rasmijn a hunga mas cu 20 wega p’e seleccion Nacional di Aruba.
Na 1990 contra e team di Jong Aruba, Juju Rasmijn a bira, a pesar cu e ta hunga den defensa, e prome hungado cu a score 5 gol den un wega di play-off. Te cu e fecha di awe, e record aki ta den su posesion. Na 1995 a eligi Juju Rasmijn como e hungado di aña 1995 Li-Prof como defensa di SV Estrella. Na aña 2006 Juju Rasmijn na e edad di 40 aña a cera un bunita carera den futbol, despues cu el a hunga 20 aña e deporte futbol. Riba tereno Juju Rasmijn tabata un conoci como un hungado ehemplar y uno cu semper a duna lo maximo.
E aña aki, ta dedica e campeonato di futbol Division di Honor 2017-18 na su persona, como un reconocimento pa su aporte y dedicacion na nos deporte rey, Futbol!


text:
by LocoGamer | Jul 10, 2017 | Handheld, Nintendo, PC, Playstation, Top News, XboxNos tey back cu un otro TWIG, e biaha aki TWIG 03. Esun aki ta untiki laat paso mester a update un par di cos riba e website. Pronto lo bay tin mas cambio riba e website tambe, esey kiermen cu e siman aki lo no tin hopi post paso lo tin differente maintanence. Pero...
by LocoGamer | Apr 11, 2017 | NintendoNintendo ta bay tin un Nintendo Direct nobo dia 12 di april cuminsando 6:00 di atardi (13 april 12am na Hulanda). Den e direct aki nan ta bay papia di e Nintendo 3DS y e Nintendo Switch, nan ta bay focus mas riba Splatoon 2 y Arms cu ta dos wega exclusivo pa e...
by LocoGamer | Mar 29, 2017 | PC, Playstation, XboxOverwatch su World Cup di 2017 ta back. E articulo aki ta bai over di tur loke boso mester sa over di e copetencia. E caminda pa e World Cup ta cuminsa e luna aki mes anto Blizzard ta bai track e skills nan di e top 100 players di cada pais. Danki na esaki, mas...
by LocoGamer | Mar 28, 2017 | Game RelatedInfamous Zone su gaming event tabata un success! E evento tabata yena cu gamers di Aruba cu a bin pa participa den e copetencianan of djis pa have fun y meet otro gamers. Mane mi a menciona den un articulo prome, tabata tin copetencia nan cu differente wega nan mane...


text:
Ayera tardi un grupo di chauffeur di truck a blokia e rotonde nobo cu ta den construccion y tranca caminda pa basta ora na Cumana.
E chauffeurnan a dicidi di manifesta despues di a haya sa cu tin trucknan cu a bin di afo pa haci trabaonan necesario den e Watty Vos Boulevard. Na luga di uza trucknan local, segun nan. Aparentemente contratista encarga Mota Engel a importa un gran cantidad di truck for di Peru locual no a cay den bon tera di chauffeurnan di trucknan local. A papia di 20 pa 30 truck cu a yega Aruba cu ta cla pa wordo uza y e chauffeurnan local ta exigi pa esakinan wordo manda bek.
Chauffeurnan hopi rabia
E chauffeurnan a laga sa cu si no bin na un acuerdo lihe, e manifestacion por bira pio y sigui otro siman sin duda. Un di e chauffeurnan, sr. Elton, ta conta nos cu na Aruba tin suficiente truck, operadornan y trahadonan cu por maneha e trabaonan necesario. “Tin tur cos aki anto nan kier bin cu otro di afo. Nos no ta traha por nada, nos no ta traha pa e prijs cu nan kier paga. Esaki ta un proyecto miyonario cu ta asina grandi anto no tin nada pa nos? Of nan no por paga nos locual nos ta cobra? E no ta husto.” “Nos mes por. E problema no ta cu no tin placa, nan kier paga loke nan kier. Nos tin tur cos, no falta nada”, asina e chauffeur ta comenta.
Protesta espontaneo
Polis a acudi mesora na e sitio pa controla e situacion y desvia trafico. Alto comisario Dolfi Richardson tambe tabata na sitio pa un rato. “Via Central nos a haya un melding cu trucknan heavy equipment mester a blokia rotonde banda di Codemsa. Nos di parti cuerpo a percura pa e fluho di trafico sigui bon. Aparentemente tin disgusto entre chauffeurnan y nan ta rekeri presencia di minister pa discuti nan problemanan,” sr. Richardson ta conta Bon Dia Aruba.
Nos a puntra e comisario si e tabata na altura di e manifestacion aki y a pidi permiso pa tene un accion. E ta contesta: “No. Esaki ta djis un protesta espontaneo manera nan ta bisa. Mirando cu trafico no a wordo stroba, nos a laga nan un rato expresa nan disgusto pa despues wak con ta logra yega na un solucion rapido.”
Reunion cu DOW
Despues di a keda basta rato na e rotonde nobo di Cumana, e chauffeurnan a dicidi di marcha hunto den nan trucknan direccion departamento DOW 8’or di anochi. Akinan nan a confronta entre otro e contratista encarga cu e proyecto di Watty Vos como tambe director di DOW, Marlon Croes. Un grupo di seis chauffeur a drenta edificio di DOW hunto cu directiva pa asina purba dialoga y yega na un acuerdo. Pa ora cu nos a cera corant ayera nochi, ainda nos no a scucha mas kico tabata resultado di e reunion aki. Pero nos lo ta pendiente cu entre otro e departamento,gobierno y e chauffeurnan pa wak si a logra yega na algo.


text:
Come fruta y berdura ta bon pa tur hende. Nan ta duna nos salud y nan ta juda preveni malesa. Gusta come fruta y berdura ta cuminsa di chiquito. Muchanan ta sinja gusta loke e ta come na cas. Esaki hopi biaha tin di hasi cu loke e major(nan) ta gusta. Den caso cu e major no tin e custumber di come fruta y berdura, tin chens cu e lo no cumpra esaki pa su yiunan tampoco. Ta conoci tambe cu ora hendenan ta biba y come saludabel esaki ta baha e gastonan cu mester hinca den salud publico.
Podise mucho biaha nos sa tende ‘Mi no por cumpra berdura cu fruta, pasobra e ta sali hopi caro’. Di otro banda tin ora e mesun majornan aki ta saca placa pa alcohol, panja, cumpra number y diberticion cu ta sali hopi mas caro.
Ta importante pa majornan realisa cu temponan a cambia. Tin hopi mas malesa cu ta circula. Custumbernan di come y bebe a cambia. Sucu, vet y salo a drenta nos famia y nos bida. Den circulonan di ciencia di salud y medicina ta menciona sucu, vet y salo como e peligernan mas grandi pa e ser humano.
E ora, podise a bira tempo pa nos cuminsa tuma fruta y berdura na serio y sinja nos yiunan di chiquito pa planta nan y come nan. Nan ta bisa cu loke nos hinca den nos curpa nos ta haja bek den nos calidad di bida.
Pakico abo ta scoge?